Күҙ табибы » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Белем һәм тәрбиә » Күҙ табибы\nКүҙ табибы 30.11.2016 // Белем һәм тәрбиә\nКөтөп алған улын аяҡҡа баҫтырыу үҙаллы ҡалаҡ тотоп бутҡа ашай башлауҙан ғына тормай ине шул. Ире менән аралары бөтөнләй һыуынғас, яңғыҙ әсә өсөн бала тәрбиәләү еңелдән булманы. Ғилми хеҙмәтен һалып ҡуйһа ла, ябай табип өсөн эш муйындан. Ул “үҙ эшемдең оҫтаһы булайым, кешегә мөмкин тиклем ярҙам итәйем” тигән маҡсатына тоғро ҡала. Эш, кеше һаулығы менән бәйле булған яуаплылыҡ күпме генә ваҡытын алмаһын, Ғәлимә бөтөн көсөн, ваҡытын улы өсөн йәлләмәне. Һигеҙ йәшендә генә ҡаты ауырыуҙан яҡты донъянан киткән тәүге балаһы өсөн дә, һөйөп-һөйөлөп ҡауышып та айырылышыу менән тамамланған мөхәббәт һағышы ла улын сикһеҙ яратыуға, уны ҡурсалауға, һәр аҙымы өсөн яуаплылыҡ тойоуға әйләнде, хатта улы буй еткергәс тә был яуаплылыҡты иңенән төшөрә алмай йонсоно, ҡайһы саҡта уның үҙаллы егет булып етеүен дә онотоп ебәрҙе.\nБарыһын да уның өсөн эшләнем. Барыһын да. Тик барыбер нимәнелер эшләп еткермәнем һымаҡ. Уны мин аңламайыммы, әллә ул минеме? Бар ғүмеремде уға арнаным. Ул – минең берҙән-берем. Йәшәүем дә, шатлығым да, киләсәгем дә. Ошоно аңлармы улым?\nКүңеле һуҡырҙан ҡурҡ. Олатаһы ҡапыл һуҡырайғас, әллә үҙен йыуатыу өсөн әйттеме, әллә Ғәлимәнең киләсәктә кем менән ғаилә ҡорорға тейешлегенә ишара яһанымы, ҡыҙын, Ғәлимәнең әсәһен бик аяныс хәлдә ҡалдырып, икенсе ғаиләгә сығып киткән кейәүенә үпкәһен сығарыпмы, бер ваҡыт: “Балам, иш һайлаһаң, күңеле һуҡырҙан ҡурҡ”, — тигәйне. Олатаһының был һүҙҙәрен аңлап етмәгәйне. Ҡапыл ошо һүҙҙәр зиһенен ярып килеп инде лә, аңын яҡтыртып ебәргәндәй, оло бер асышҡа юл асҡандай булды. Күңеле һуҡырҙан ҡурҡ. Туҡта, был һүҙҙәр күңелгә хәүеф тә һала түгелме? Күңеле һуҡырҙан ҡурҡ. Ире аңламаны. Тимәк, уның миңә ҡарата күңеле һуҡыр булдымы? Үҙен аңлаған кеше таптымы? Ваҡытлыса күңел йылыһы тапҡан ояһында бәхетле булдымы? Юҡ бит, унан да китте, ҡартайған әсәһенә барып һыйынды. Ә улым был хәлгә нисек ҡарай? Кемде ғәйепләй? Ғаилә тарҡала икән, ғәйеп бер яҡлы ғына булмай. Үҙе һығымта яһаһын. Атаһын күрһен, һөйләшһен. Алып барырмын. Тик миңә ҡарата күңеле һуҡыр булып, ҡарыуһыҙ ҡалған көнөмдә япа-яңғыҙымды ҡалдырмаһын...\nОшо хәүеф менән килдең, һылыу. Улың насар юлға баҫмаған, тоғро юлдан тайпылмаған, юғары белем алып, бынамын тигән итеп хеҙмәт юлын башлаған. Атаһы менән күрешеп ҡайтҡас та һиңә ҡарата мөнәсәбәте үҙгәрмәне. Уныһы ла яҡшы. Тимәк, түккән көсөң юҡҡа сыҡмаған. Диссертацияңды яҡлап, ғилми дәрәжә алмауың да үкенесле түгел: Өфө күҙ ауырыуҙары ғилми-тикшеренеү институты поликлиникаһының ауырыуҙарҙы теркәү урынында: “Зинһар өсөн, Ғәлимәгә яҙығыҙ!” – тип үтенеп һораусыларҙың күп булыуы, аҙаҡ: “Мине Ғәлимә үҙе ҡараны, миңә ул үҙе шулай тип әйтте”, – тип ҡыуанып һөйләүҙәре әллә ниндәй дәрәжәләреңдән дә юғары түгелме ни? Халыҡ өсөн кем ул ҮҘЕ? Тимәк, һин — иң ышаныслы белгес! Республиканың төрлө мөйөштәренән, ер аяғы-ер башынан һинең исемеңә оло өмөттәр бағлап килеп етәләр икән, тимәк, халыҡ ышанысын яулағанһың. Тимәк, институтты тамамлағас та ғилми хеҙмәт яҙыу өсөн белем эстәүҙе дауам итеүең, туҡтауһыҙ камиллашыуың һөҙөмтәһен биргән. Был — иң мөһиме. Рәсми ғилми дәрәжәң генә юҡ. Ә унан һуң һин бит кеше шатлығына ихлас шатлана белә торған заттан. Был — кеше өсөн иң күркәм сифаттарҙың береһе, айырыуса табип өсөн.\nӘ улыңдың һиңә аңлашылмаған сәйерлеге бар икән, ҡайһы бер мәсьәләләрҙә күңел яҡынлығы тоймайһың, йәки һин теләгән маҡсатты үҙ итмәй икән, ул инде һинең хатаң түгел. Күңел һуҡырлығы, күңел күрәшлеге, күңел күрәғараулығы – ул әҙәм балаһында ҡасандыр олатайың әйткән күңел нурының кәмей барыуынан. Донъя яҡтылығын күрер өсөн күҙҙәребеҙ булһа, күңел донъяһын байҡау өсөн күңел күҙе кәрәк. Беҙ баланы үҙ белдегебеҙ менән генә яңғыҙыбыҙ тәрбиәләй башланыҡ. Бынамын тигән МИЛЛИ МИРАҪЫБЫҘҙан алыҫлаштыҡ. Халҡыбыҙҙың тәрбиә ҡанундарын онотабыҙ, сөнки туған телебеҙҙе, мәҙәниәтебеҙҙе, ҡыҫҡаһы, рухи байлыҡ тип аталған ҡиммәттәребеҙҙе “һанға һуҡмай” башланыҡ.\nИҫеңдәме тыуған көнөң кисәһе. Ниндәй заттар йыйылғайны! Ниндәй генә һөнәр кешеләре юҡ ине унда! Һиңә ҡарата ниндәй матур һүҙҙәр әйтелеп, һиңә арнап ниндәй генә йырҙар йырланманы! “Бар икән әле боронғо йырҙарыбыҙҙы боронғоса башҡарыусыларыбыҙ!” – тип ҡыуанып ултырғайным. Ә улыңдың күҙҙәрендә иғтибар күрмәнем. Ул халыҡ араһында абруйыңдың ни дәрәжәлә юғары булыуын да аңлап етмәне. Был уның ғына түгел, ә беҙҙең, өлкән быуындың, йәштәребеҙҙе тәрбиәләүҙә милли мираҫты онотоу бәләһе. Рухи тамырҙан айырабыҙ беҙ уларҙы! Ниндәй аяныс. Күңел бушлығы кисерә башлаған осорҙа ҡайһы, ниндәй рухи шишмәнән йән аҙығы табып йыуаныр был быуын? Тәрбиәлә кеше яңғыҙы булырға тейеш түгел, ә халыҡ аҡылына таянырға кәрәк. Ни тиклем хазина ята халыҡ ижадында, тәрбиә һабаҡтарында! Кеше булмышына ҡағылған һәр осраҡҡа ла яуап табып була халыҡ аҡылынан. Тик аңлай ғына бел, тик иғтибар ғына ит, тик файҙалан ғына! Ә һәр халыҡтың аҡылын, кинәйә менән әйтелгән тәрән фәлсәфәүи фекерен аңлар өсөн берҙән-бер асҡыс – ул туған тел! Бына ниҙән мәхрүм итәбеҙ балаларыбыҙҙы ла, аҙаҡ үкенестәргә һалыр үҙебеҙҙе лә. Бәләкәйҙән генә етем ҡалып, балалар йортонда тәрбиәләнгән һин дә атай-әсәй, олатай-өләсәй һабаҡтарынан фәһем алып үҫмәгәнһең; ҡала мәктәбендә белем алған, ят мөхиттә ҡайнаған һәм халҡы тәрбиәһенән бик-бик алыҫ торған улың да был хазинанан мәхрүм. Халҡыбыҙҙың изгелек, яҡшылыҡ, атай-әсәйгә мөнәсәбәт тураһында әйтеп ҡалдырған аманаттарын беләме улың? “Урал батыр” эпосын уҡынымы? Башҡорттоң дәртле бейеү көйҙәрен ишетеү менән, күңел ҡанаттары кирелеп, осорҙай булып талпынамы ла донъя халҡын хайран иткән ҡурай моңона ҡолаҡ һаламы?\nБала тамырынан айырылһа, күңеленә асҡыс табыуы еңел түгел шул. Олатайың шулай тип әйткәйне, инәйем былай тигәйне, халыҡ мәҡәлендә ошондай фекер бар, тип халыҡ аҡылына таяныу, нәҫел сылбырын бер-береһенә тоташтыра барыу тәрбиә эшендә иҫ китмәле ышаныслы таяныс та бит... “Балам өсөн барыһын да эшләнем, бәхетле итә алдыммы, минең ошо тырышлығымды, тамамланған ғилми хеҙмәтемде тик уның хаҡына ғына һандыҡҡа һалып ҡуйыуымды аңлармы? Үҙ туған телемдә аралаша алырлыҡ ейән-ейәнсәрҙәр һөйә алырмынмы? Туғандарым менән тап беҙҙеңсә, үҙебеҙсә аралашырлыҡ, кәрәк саҡта утҡа-һыуға инерҙәй туғанлыҡ тойғоһо һалынырмы уларға?” – тигән уй борсой һине.\nБыл уй бер һине генә түгел, туғанлыҡ тойғоһон тоташтырып тороу ҡеүәһенә эйә булған күңел нурының тоноҡлана барыуына үҙҙәре үк сәбәпсе булған, балаһының бәхетен фәҡәт юғары белем алыуға ғына ҡайтарып ҡалдырған атай-әсәйҙәрҙең барыһын да борсоуға һала. Тик көҙгө ҡояш нурҙары ни тиклем генә сағыу булмаһын, яҙғы ҡояш йылыһындай, яңы шытымдарға шаулап үҫеп китер ҡеүәт бирә алмай. Күңел нуры ул балаға сабый саҡтан ғына түгел, хатта ҡарында ваҡытта уҡ туған моң, туған тел, туған өн аша һалына бара торған ҡеүәт ул. Ер йөҙөндәге бөтөн йән эйәләре лә үҙ дауамы — сабыйы менән өн аша аралаша. Көтөүҙән ҡайтып килгәндә, инәһен эҙләп ҡаршыһына йүгергән быҙау ҙа, һарыҡ-кәзә бәрәстәре лә, кешнәй-кешнәй өйөр айҡап сапҡан ҡолон да, ҡош-ҡорт бәпкәләре лә үҙ инәләре менән ҡанына һалынған тыуған өн аша аралаша: баҡыра, безелдәй, мәэлдәй, ҡаңҡылдай, сипелдәй.\nБеҙ ҙә, әҙәм балалары, туған өн аша тоташтырырға тейешбеҙ күңелдәрҙе. Ят ауаздар (ят һүҙ, ят тел аша әйтелгәндәре) яҡынайыр бәйләнештәрҙе алыҫайта, күңелдәр араһында ят өндәрҙән торған пәрҙә хасил була. Ә был иһә иң ғәзиздәреңә – атай менән әсәйгә ят телдә өндәшеү, балаға ят өндәрҙән бар булған исем ҡушыу, сәңгелдәк йырҙары һәм артабан туған йырҙар йырламау, атай-әсәй, туғандар менән ят телдә аралашыу, быуаттар буйы нәҫелдән нәҫелгә күсә килгән тәбиғи һәләтеңде туған телдә үҫтермәйенсә, хәтер һандығының иң төбөнә “бикләп” ҡуйып, өр-яңынан ят телдә белем эстәй башлау, тарихың, ижадың, йола-ғәҙәттәрең менән таныш булмау... Ошолай башлана күңел донъяһының тоноҡланыуы, туғанлыҡ бәйләнештәренең нескәреүе, рухи донъяның ҡаҡшауы, “Урал батыр” эпосы аша ҡалдырылған иҫ китмәле ҡиммәтле аманатты һанға һуҡмау, тимәк, Кеше булыу тигән төшөнсәне аңламау.\nӘле һуң түгел. Нәҫел-нәсәбең аша ҡаныңа һалынған ғәжәп күркәм сифаттарың мөлдөрәмә тулы һинең. Уларҙы ейән-ейәнсәрҙәрең аша дауам итә алаһың. Донъяла иң ғәзиз кеше — әсәһенә рухташ, фекерҙәш Килен, буласаҡ балаларында быуындан быуынға күсә килгән рухи байлығыбыҙҙы тәрбиәләй алырлыҡ Әсә менән ғаилә ҡорорға яҙһын Улыңа. Бала атай нәҫелен дауам итһә лә, уны ғоманлы саҡтан уҡ башлап Әсә тәрбиәләй. Ә тәбиғәт һәр кешене Үҙе итеп яралтҡан һәм, теле үҙгәрһә лә, ҡан-фиғеле, булмышы нисек яратылған – шул килеш ҡала һәм ҡалырға тейеш тә. Кешене Үҙем тимә, Үҙем итәм тип маташма, әҙәм балаһы ике ярты бер бөтөндән тора икән, уның икенсе яртыһы ят ҡитғаларҙа ла, ят бауырҙарҙа ла түгел. Ошо хәҡиҡәтте аңлай икән Улың, тимәк, һин бар юғалтыуҙарың аша ынтылған Оло бәхетеңә ирешерһең, Улыңдың да күңел күҙе асылыр, һылыу. Милли мираҫ – бала тәрбиәләүҙә иң ышаныслы таяныс ул.\nАвтор: Мәрйәм БУРАҠАЕВА\nТотош уҡырға 1 406\nТотош уҡырға 1 221\nТотош уҡырға 952


Республика кардиология үҙәгенең яңы хирургия корпусын төҙөү өсөн федераль бюджеттан аҡса йәлеп ителәсәк - Bash.News\nРеспублика кардиология үҙәгенең яңы хирургия корпусын төҙөү өсөн федераль бюджеттан аҡса йәлеп ителәсәк https://bash.news/news/100364_respublika_kardiologiya_gene_yay_xirurgiya_korpusyn_t_sn_federal_byudzhettan_asa_jlep_itelsk\nӘлегә тиклем эштәрҙе республика ҡаҙнаһынан финанслау ҡаралған ине. Был турала бөгөн Радий Хәбиров медицина учреждениеһында, нигеҙ ташы һалыу тантанаһынан һуң белдерҙе.\nТуғыҙ ҡатлы яңы бина ғәмәлдәге кардиология үҙәге янындағы майҙанда төҙөлә. Проекттың дөйөм хаҡы - 6 миллиард һумдан ашыу, ул 36 мең квадрат метрҙы биләгән яңы объекттан тыш, заманса медицина ҡорамалдары менән йыһазландырыуҙы һәм үҙәктең әлеге корпусын төҙөкләндереүҙе лә үҙ эсенә ала. Объектты 10-сы төҙөлөш идаралығы ойошмаһы күтәрә. Проекттан күренеүенсә, объект диагностика үҙәген, заманса ҡорамалдар менән йыһазландырылған операция бүлмәләрен, ауырыуҙар өсөн уңайлы палаталарҙы үҙ эсенә ала. Телемедицина мөмкинлектәрен киң ҡулланыу ҡаралған. Бынан тыш, бәләкәй пациенттар өсөн уйын, ял зоналары ла төҙөләсәк.\nСтатистика буйынса, йөрәк-ҡан тамырҙары ауырыуҙарынан илдә йыл һайын 17 миллион кешенең ғүмере өҙөлә. Табиптар әле 100 мең кешегә тура килгән үлем осраҡтарын 400-гә тиклем кәметеү өсөн көрәшә. Яңы хирургия корпусы был тәңгәлдә үҙ өлөшөн индерер тип көтөлә. Кардиоүҙәктең хирургия корпусынан тыш, Өфөлә онкология диспансерының хирургия корпусы, райондарҙа фельдшер-акушер пункттары ла төҙөлә. Киләһе алты йылда Башҡортостанға "Һаулыҡ һаҡлау" милли проекты сиктәрендә федераль бюджеттан 16 миллиард һумдан ашыу аҡса йүнәлтелә. Объектты ике йылда сафҡа индереү ҡаралған, әле төҙөлөшкә федераль финанстарҙы йәлеп итеү буйынса эш бара.\nРеспубликала Берҙәм диспансер тикшерелеүе үтеү көнө раҫланды\n16:16, 22 июл\nБыйыл республикала бер нисә фельдшер-акушер пункты асыла


- Тупраҡҡа 300 төп кәбеҫтә ултыртырға теләгәйнем, өлгөрмәнем, һеҙ килеп тә еттегеҙ, - 13 бала әсәһе Галина Антоновна Семенова менән беҙҙең һөйләшеү ошолайыраҡ башланды.\n20 йыл тирәһе элек Галина Антоновна ире Валерий Вениаминович менән ғаилә тибындағы үҙ балалар йортон ойошторорға "өлгөрөп етә". Ул заман өсөн был революцион идея була, тип әйтергә мөмкин. Профессиональ ғаилә ҡороу, балалар йортонан балалар өсөн ата-әсә лә, тәрбиәсе лә булыу - ул саҡта был ысынлап та яңы һәм прогрессив була.\n- Беҙ үҙебеҙ ҙур йорт һалырға уйлап тора инек, - тип һөйләй Галина Антоновна иркен кухняла ҙур өҫтәл артында беҙгә сәй яһағанда. - Әммә ғаилә балалар йортон ойошторғандан һуң бер йыл үткәс, Калинин районы хакимиәте беҙгә Максимовкала ҙур коттеджға күсергә тәҡдим итте. Һүҙ юҡ, балаларға бында ҡала фатирындағынан күпкә иркенерәк. Етмәһә, баҡса эргәлә, йәйен йәшелсәләрҙе түтәлдән генә өҙөп индерәһең. Ә коттеджды ремонтлау, ваҡ-төйәктәрен йүнәтеү менән беҙ үҙебеҙ, үҙ көсөбөҙ менән шөғөлләндек...\nСеменовтар ғаиләһендәге 13 баланан өсәүһе генә - үҙҙәренеке. Ҡалған бөтәһе лә республика балалар йорттарынан һәм приюттарынан тәрбиәгә алынған. Башта ғаиләлә Октябрьский балалар йортонан дүрт бала барлыҡҡа килә: туғыҙар йәшлек малай һәм ҡыҙ һәм дүртәр йәш ярымлыҡ ҡына игеҙәк ҡыҙҙар. Ул ваҡытҡа Семеновтарҙың үҙҙәренең ике балаһы була, тимәк, тәрбиәсе тәжрибәһенә эйә булалар. Галина Антоновна мәктәптә уҡыта, һәм, аңлашыла, унда тик имен ғаиләләрҙән балалар менән генә шөғөлләнергә тура килмәй.\nХужабикә һөйләүенсә, элек балалар йортонан бала алыу өсөн әллә күпме сикләүҙәр була торғайны. Мәҫәлән, әгәр баланың ата-әсәһе уға йылына бер булһа ла хат яҙып ҡуйһа, ундай балаларҙы алырға рөхсәт ителмәне.\nБөгөн үҙ ғаиләңә тәрбиәгә бала алыу күпкә ябайыраҡ, ләкин был, беҙҙә опекунлыҡ һәм попечителлек буйынса етешһеҙлектәр юҡ, тигәнде аңлатмай. Ғаилә башлығы Валерий Вениаминовичтың (әйткәндәй, ул белеме буйынса юрист) фекеренсә, күптән түгел ҡабул ителгән опека һәм попечителлек тураһында федераль закон баланы тәрбиәгә алыусы ғаиләләрҙең хоҡуҡтарын һәм мәнфәғәттәрен ҡыҫа. 2008 йылдың 1 сентябренән башлап яңы ойошҡан һәр аҫрауға алыусы ғаилә опека һәм попечителлек органдары менән түләүле хеҙмәтләндереүҙәр күрһәтеү буйынса килешеү төҙөргә тейеш буласаҡ.\n- Аҫрауға алыусы ата-әсәнең балаларға ҡарата үҙ бурысын үтәүе бер нисек тә милек характерында, эшҡыуарлыҡ формаһында булырға тейеш түгел, - тип иҫәпләй Семенов. - Опекаға алған етем балаларға ҡарата ниндәй түләүле хеҙмәтләндереү күрһәтеү килешеүҙәре, ниндәй эшҡыуарлыҡ тураһында һүҙ алып барырға мөмкин? Өсөнсө кеше файҙаһына булһа ла "подрядсы" "заказсы"ға ниндәй "хеҙмәтләндереү" күрһәтергә тейеш? Был осраҡта "подрядсы" "заказсы"ға ниндәй һөҙөмтә тапшырырға, ә һуңғыһы уға түләргә тейеш һуң?\nСеменовтар ғаиләһе инаныуынса, аҫрауға алыусы ата-әсәгә "бүләк" - ул уларҙың "изге ынтылышы", "шәфҡәтлелеге" йәки "балаларға һөйөүе" өсөн түләү түгел бит (был турала бик йыш һөйләйҙәр). Һәм был "опекалағы кешенең милкен үҙ мәнфәғәттәреңдә файҙаланыу" ҙа йәки "опекалағы кеше милкенән килемдәр иҫәбенә бүләкләү" ҙә, йәғни милек йәки файҙа алыу ниәтен ҡәнәғәтләндереү ҙә (был турала тағы ла йышыраҡ һөйләйҙәр) түгел. Ә бигерәк тә подряд йәки түләүле хеҙмәтләндереүҙәр күрһәтеү килешеүе буйынса эшҡыуарлыҡ эшмәкәрлеге түгел.\nАҫрауға алыусы ата-әсәгә "хаҡ" - ул уларҙың хеҙмәтенә, аҫрауға алынған балаларҙы тәрбиәләү, аҫрау, ҡарау, дауалау, белем биреү, хоҡуҡтарын һәм законлы мәнфәғәттәрен яҡлау буйынса вазифауи функцияларын башҡарыуҙарына түләү.\n- Илебеҙҙә, ҡыҙғанысҡа ҡаршы, етем балалар әле бик күп, - ти Валерий Семенов. - уларҙың ҡайһы берҙәрен, бигерәк тә сәләмәттәрен уллыҡҡа алалар. Ләкин улар араһында бер кемгә лә кәрәк булмаған, тип әйтергә мөмкин, категория бар. Мәҫәлән, бер юлы бер туған алты баланы кем алырға теләһен.\nШуға күрә был балалар өсөн, тип дауам итә Валерий Вениаминович, иң яҡшыһы - Семеновтар ғаиләһе кеүек ғаиләгә урынлаштырыу. Уларҙа бындай балалар дүртәү - игеҙәктәр Оля менән Надя һәм апалы-һеңлеле Лида менән Юля.\nКемдәр буталды, аңлатып китәбеҙ: Семеновтар ғаиләһендә хәҙер ете малай һәм алты ҡыҙ. Өлкән ҡыҙҙарына 26 йәш тулды, иң кеселәренә - туғыҙ. Жанна, Надежда, Ольга һәм Алексей (23 йәштән 26 йәшкә тиклемгеләр) айырым, үҙ ғаиләләре менән йәшәйҙәр.\nБәхәсһеҙ, ата-әсә хеҙмәте - еңелдән түгел. Балаларҙы яҡшы аҫрау ғына аҙ. Һәр балаға үҙ "асҡысын" һайлай белергә, һөйләшеү, өйрәтеү, нимәләлер ярҙам итеп ебәреү өсөн уға ваҡыт табырға кәрәк бит. Галина Антоновнаның фекеренсә, баланың ысын кеше булып үҫеүен теләһәң, тәүлегенә 24 сәғәт буйына уның йәнәшендә булырға, үҙеңде тулыһынса уға арнарға кәрәк. Шул саҡта ғына "бер кемһеҙ" балаларҙа ысын ғаиләлә йәшәү тәжрибәһе барлыҡҡа килер, аҙаҡтан, үҙ "йәмғиәт ячейкаһын" төҙөгәс, үҙ балаларын тәрбиәләү өлгөһө алыр. Юҡҡа ғына "ояһында ни күрһә, осҡанында шул булыр" тимәгән бит халыҡ.\nАлмаштырыусы ғаиләлә яҡшы һөҙөмтәләргә өлгәшергә мөмкин булыуын бөгөн инде инҡар итеп булмай. Улар былай ҙа күренеп тора. Әйтәйек, Семеновтар ғаиләһенә туғыҙ һәм ун йәшлек Саша һәм Эмиль ике йыл элек социаль приюттан алынған. Шуға тиклем бит улар, ете-һигеҙ йәшлек сабыйҙар, берәҙәк булып, хәйер һорашып йөрөргә лә өлгөргәндәр.\nӘлбиттә, әлегә тиклем урамда йәшәгән балаларға мәктәптә уҡыуы ауырға тура килә. Галина Антоновнаға, малайҙарҙың көндәлектәрендә яҡшы билдәләр барлыҡҡа килгәнсе, улар менән оҙаҡ һәм ныҡышмалы шөғөлләнергә тура килә. Был малайҙарҙың быға тиклемге тарихын белгәнгә күрә, улар миңә үҙ көндәлектәрен күрһәткәс, ғәжәп ҡалдым. 2007-2008 уҡыу йылы өсөн өлгөрөү табелендә бөгөн тик "дүрт" һәм "биш" билдәләре генә теҙелешкән. Был Сашаның, Эмилдең һәм уларҙың ата- әсәһенең ҡаҙанышы түгелме ни?\nСеменовтар ғаиләһендә бындай уңышлы балалар аҙ түгел. Мәҫәлән, 23 йәшлек Алеша - ике ҙур нефть фирмаһы стипендиаты, күптән түгел генә диплом эшен "отлично"ға яҡланы, тиҙҙән ул ӨДНТУ-ны ҡыҙыл дипломға тамамлаясаҡ. Хәҙер ул аспирантураға уҡырға инергә әҙерләнә.\n19 йәшлек Сережа Өфө яғыулыҡ-энергетика колледжын тамамланы. Сергей уҡыуын юғары уҡыу йортонда дауам итер алдынан армияла хеҙмәт итеп ҡайтырға планлаштыра.\nӘ 11-се синыфты тамамлаусы Миша һәм Андрей, ағалары кеүек үк, уҡыуҙарын дауам иттерергә уйлайҙар. Миша - аҙыҡ-түлек техникумына, ә Андрей йылға училищеһына уҡырға инергә теләй. Әйткәндәй, икеһе лә - украин йәкшәмбе мәктәбе ҡарамағындағы "Казаки" фольклор ансамбле солистары. Икеһе лә бер нисә тапҡыр "Артек" балалар лагерында булған.\nМиша менән Андрейҙан тыш, был мәктәпкә Семеновтарҙың тағы алты балаһы йөрөй. Улар украин халҡының телен, мәҙәниәтен, традицияларын һәм ижадын өйрәнә. Юҡҡа ғына уларҙың бишәүһе украин телен өйрәнеүгә Петр Яцек исемендәге конкурс дипломанттары булманы бит. Галина һәм Валерий Семеновтарҙың өс ҡыҙы музыка мәктәбендә лә шөғөлләнә...\nӘйткәндәй, конкурстар тураһында. Ике аҙна элек кенә Семеновтарҙың ғаиләһе Мәскәүгә "Рәсәй ғаиләһе" премияһын тапшырыу тантанаһына саҡырылды. "Рәсәй ғаиләһе" Төбәк-ара йәмәғәт фонды премияһы - ул йәмәғәтселек таныуы символы. Уның лауреаттары - мотлаҡ күп балалы йәки алмаштырыусы ғаиләләр түгел. Галина Антоновна һөйләүенсә, улар менән бергә Кремлдең Съездар һарайы сәхнәһенә күп кенә хеҙмәт, шулай уҡ барыһына ла билдәле династиялар, мәҫәлән, Толстойҙар, Трубецкойҙар, Юдашкиндар фамилиялары сыҡҡан...\n- Беҙ "Йыл ғаиләһе" номинацияһында дипломант булдыҡ, - тип һөйләй Галина Антоновна. - Беҙҙең менән бергә Мәскәүгә биш балабыҙ - Лида, Юля, Алена, Эмиль һәм Саша барҙы. Сәфәребеҙ буйынса бөтә сығымдарҙы үҙенә алған Башҡортостан Хөкүмәтенә ҙур рәхмәтебеҙҙе белдерәбеҙ.\nҒаиләбеҙҙә төрлө милләт балалары тәрбиәләнә, һәм беҙ уларҙың береһен дә "үҙебеҙҙекеләргә" һәм "яттарға" айырмайбыҙ. Беҙҙең өсөн улар барыһы ла - үҙебеҙҙеке. Балаларҙы яҡлау көнө айҡанлы барыһын да ошо дата менән ҡотлайым һәм беҙҙең кеүек ғаиләләр күберәк булһын ине, тип теләйем.


15 Октябрь 2019, 15:22\nӨфөлә Башҡортостандың халыҡ шағиры, күренекле яҙыусы һәм драматург Мостай Кәримдең 100 йыллығына театр декадаһы асыла.\nӨфөлә Башҡортостандың халыҡ шағиры, күренекле яҙыусы һәм драматург Мостай Кәримдең 100 йыллығына театр декадаһы асыла. Мостай Кәрим исемендәге Милли йәштәр театры декада барышында биш спектакль күрһәтә. Бөтә спектаклдәр ҙә театрҙың Ҙур залында сәхнәләштерелә.\n15 октябрҙә — уҙған миҙгелдең «Оҙон-оҙаҡ бала саҡ» премьераһы;\n16 октябрҙә — «Тоҡ эсендә бесәй» спектакль-концерты ;\n17 октябрҙә — «Йәләлетдин Ата» спектакль-уйланыу;\n18 октябрҙә — «Заһир, Гөлшат һәм Берлин асҡыстары» лирик комедияһы;\n19 һәм 20 октябрҙә уҡыусылар өсөн «Мәҙәни шәмбе» проекты сиктәрендә — «Беҙҙең өйҙөң йәме».\nМостай Кәримдең бер быуатлыҡ юбилейын билдәләгән көндәрҙә Рус драма театрында 15 һәм 20 октябрҙә «Ярлыҡау» повесы буйынса ҡуйылған «Луна и листопад» лирик комедияһы күрһәтелә (ҡуйыусы режиссер – Михаил Рабинович, биҙәүсе – Вячеслав Виданов).


Республика хужалыҡтарында яҙғы баҫыу эштәренә техника торошон тикшереү ҙә дауам итә\nБаймаҡ районы буйынса дәүләт техника күҙәтеүе инспекцияһында 180 берәмектән ашыу техника теркәлгән. Техник күҙәтеү диагностик приборҙар ярҙамында башҡарыла. Айырыуса руль менән идара итеү, тормоз системалары, яҡтыртыу приборҙары торошона етди иғтибар бирелә.\nЛенин исемендәге ауыл хужалығы кооперативы районда алдынғы хужалыҡтарҙан һанала. Бында тракторҙар ҙа байтаҡ ҡына. Хужалыҡта баҫыу эштәре мәлендә лә, башҡа эштәрҙә лә бик ҡулайлы «МТЗ» тракторҙарына өҫтөнлөк бирелә. Был юлы хужалыҡта 11 берәмек техника тикшереү үтте. Яҙғы баҫыу эштәренә әҙерлекте алдан хәстәрләгән хужалыҡта етешһеҙлектәр булманы тиерлек..\nСалауат исемендәге хужалыҡтың трактор-комбайндар паркы ла яңырыу осоро кисерә. Һуңғы бер нисә йыл эсендә байтаҡ ҡына ҡеүәтле яңы тракторҙар алынған. Хужалыҡта эшсе ҡулдарға ла ҡытлыҡ юҡ. 4 тиҫтә йылдан ашыу механизатор булып эшләгән Айрат Күсәев хужалыҡ йәштәренә үрнәк. Тәжрибәле механизатор техникаһын һәр ваҡыт төҙөк тоторға тырыша.\nДөйөм алғанда, рейд һөҙөмтәләре күпселек хужалыҡтарҙың быйылғы сәсеүгә тулыһынса әҙер булыуын күрһәтте. Ауыл эшсәндәре яғыулыҡ-майлау материалдары менән дә өҙөклөк булмаҫ, тип ышана.\nӘлбиттә, барлыҡ хужалыҡтар ҙа техника әҙерлегенә берҙәй яуаплы ҡарай тип әйтеп булмай. Ундайҙарға инспекторҙар тейешле күрһәтмәләрен еткерҙе.\nБулат Байрамғолов, Баймаҡ районы буйынса дәүләт техник күҙәтеү инспекцияһы етәксеһе: «Әлегә Баймаҡ тәжрибә-етештереү хужалығы техосмотрға документтарын тәҡдим итмәне. Шулай уҡ юҡҡа сыҡҡан хужалыҡтар ҙа беҙҙе артҡа һөйрәй».\nАлда ауыл эшсәндәрен әле тағы ла яуаплыраҡ һынау осоро көтә. Яҙҙың бер көнө йылды туйҙырыр мәл етте.


“Өкө”нөң “һабан турғайы”на әүерелеүе мөмкинме?30.10.2018\n“ Һеҙ нисәлә йоҡларға ятаһығыҙ? Ваҡытындамы?” тигән һорауға күптәрҙең: “Ҡайҙа ул ваҡытында ятыу... Көн дә мәшәҡәте табылып тора, өлгөрөп булмай”, — тип зарланғанын ишеткән бар. Ҡайһы берәүҙәр уйынлы-ысынлы: “Мин бит “өкө” затынан. Бөтә эште төнөн башҡарырға яратам”, — тип тә өҫтәр. Шулай итеп, улар үҙҙәренең тәбиғәт билдәләгән йоҡо режимын боҙоуын аҡларға тырыша.


«Киске Өфө» гәзитенең сайты - №38, 18 - 24 сентябрь 2021 - Информационные страницы\n№38, 18 - 24 сентябрь 2021\nАҪАЛЫ БАЛАҪ ҺУҒЫУСЫЛАР\nБОРОНҒО ҺӨНӘРҘЕ ЯҢЫРТА\nСтәрлетамаҡ районының Күсәрбай ауылында балаҫ һуғыу оҫталары йыйыла, тигән хәбәрҙе алыу менән күңелгә ошо ауыл исеме менән бәйле яҡты хәтирәләр тулҡыны бәрелде: тархан Аҡсулпановтар ошо төбәктә йәшәгән. Иллә күркәм урында урынлашҡан был ауыл. Һайлай белгән бит Аҡсулпан тархан тоҡомдары һәм ырыуҙаштары өсөн нигеҙ ҡорор төбәкте. Батша уны - Шаһихәйҙәр Шаһигәрәй улы Аҡсулпановты - бик ҙурлаған: ауыр яуҙарҙағы шәхси ҡаһарманлығы өсөн юрматы ырыуы ерендә, йәне теләгән урында мәңге йәшәрлек грамота менән бүләкләгән... Бейек булмаған тау һырттары, иркен бесәнлеге, көтөүлеге, иң мөһиме, таҙа һыулы, балыҡ мыжғып торған йылғаһы бар!.. Йәшел тәбиғәт әлегә саф өмөттәр менән тулы, гөлдәре сәскәгә бөрөләнгән. Йорттар ҡалҡыу ғына ерҙә балҡып ултырғандай...\nхалыҡ аҡылына таян!\nТАУҒА ҠАРАП ТАШ АТМА\nТәбиғәттең олпат өлөшө тау тип аталһа, кешеләр араһында ундай олпатлыҡҡа өлкән кешеләр эйә. Олоно оло итә белеү, ихтирам итеү, хатта ғәйептәре булған сүрәттә лә уларҙы аяу хаҡында ла бара бында һүҙ...\nСАЛАУАТ ЮЛАЕВҠА ЯРҘАМ КӘРӘК!\nИнженер-техник тикшереү буйынса, һәйкәл боҙола һәм батыр атының алғы һул аяғының аҫҡы өстән бер өлөшө алмаштырыуҙы талап итә. Шулай уҡ һәйкәлдең ҡойоп йәбештерелгән урындарында үтәнән-үтә тишектәр бар.\nбулған бит батырҙар!\n2 октябрҙә, 5 мең башҡортто туплап, Аҡай һәм Килмәк уларҙы әлеге Стәрлетамаҡ тирәһендә ҡаршы ала. Яу 4 көн дауам итә. Был ваҡытта ихтилал бөтә Башҡортостан биләмәһенә тарала.\nырыуым - ғәйнә\nАльберт Мәхмүтов - ғәйнә башҡорто, Пермь крайының Барҙа районында тыуып үҫкән, урындағы тыуған яҡты өйрәнеү музейы директоры, "Пермь башҡорттары" китабы авторҙарының береһе, төбәк башҡорттарының тарихын һаҡлау йәһәтенән күп көс һалған милләттәшебеҙ.\nБЕР ЙӘШЛЕКТӘ, БЕР ҠАРТЛЫҠТА, ЙӘКИ ҮТКӘНДӘРҘЕ ҠАЙТАРЫУ МӨМКИНМЕ?\nТик бер көндө ҡатыны уға: "Күпмелер ваҡыт минең пенсияма йәшәп торорбоҙ. Һин үҙеңдекенә, кредит алып, улымдың фатирын түләш әле", - тийәсәк һәм матур йылмайып, ҡарттың сал сәстәрен һыйпаҡлаясаҡ.\nЙылҡыға бәйле кәсептәр ҡабаттан ҡул араһына инде. Ир-егет тай өйрәтә ала, йылҡы үрсетеп хужалыҡ итә. Быны яҡшы төшөнгән кешеләр әйтеүенсә, атҡа хужа булыу ул машиналы булыуҙан ныҡ айырыла икән.\nҠулдарын шаҡарып тотоп килгән сержант әллә ни арала аяғын ишеккә арҡыры ҡуйҙы ла Ишмырҙаның елкәһенә төртөп ебәрҙе: "Иди в Башкортостан!" Шундай көс менән төрттө, манаралай оҙон егет йөҙө менән бетон иҙәнде һөрөп барып ятты. Тимер ишек шалтырап ябылды.\nкиң таралған Айгөл исеме барлығы барыбыҙға ла билдәле, ә бына Ҡырғыҙстандың Баткен районында ғына үҫкән, лилиәләр ғаиләһе, рябчиктар ырыуына ҡараған Айгөл исемле күп йыллыҡ үҫемлек барлығын беләһегеҙме? Юҡтыр, быны быға тиклем беҙ ҙә белмәй инек...


Бөгөн ҡаты ауырыуҙан һуң Башҡортостан телевидениеһының тәүге һәм легендар дикторы Рәсимә Кәримова беҙҙең арабыҙҙан китте. Рәсимә Сәғит ҡыҙының 30 йылдан ашыу ғүмере телевидение һәм радио менән бәйле. Ул рус һәм башҡорт телдәрендә ижтимағи-сәйәси, әҙәби-нәфис тапшырыуҙар, «Яңылыҡтар» программаһын алып бара. Зәңгәр экрандар йондоҙоноң фиҙаҡәр хеҙмәте РСФСР-ҙың һәм БАССР-ҙың атҡаҙанған мәҙәниәт хеҙмәткәре тигән абруйлы исемдәр менән баһаланған. Ә иң мөһиме халыҡ һөйөүе, Рәсимә Кәримова телевизор ҡараусыларҙың йөрәгенә үтеп инеп мәңгелек һөйөүен яулай. Бөгөн дә уның исеме йәш быуын өсөн юғары һөнәри оҫталыҡ өлгөһө булып ҡала.\nЯғымлы һәм асыҡ йөҙ, наҙлы һәм йылы ҡараш, ихлас һәм мөләйем йылмайыу. Ә уның тауышын бер кем менән дә бутау мөмкин түгел. Рәсимә Кәримова ижтимағи-сәйәси, әҙәби-нәфис тапшырыуҙарҙы ла, көндәлек яңылыҡтарҙы ла бар күңеле аша үткәреп, юғары оҫталыҡ менән еткерә белә. Рәсимә Сәғит ҡыҙының үҙ эшен яратып, мөкиббән китеп башҡарыуы һөҙөмтәһеҙ ҡалмай. Ул тиҙ арала зәңгәр экрандарҙың сағыу йондоҙона, һәр ғаиләнең яратҡан һәм яҡын күргән кешеһенә әйләнә.\nҺайлаған һөнәренә үтә яуаплы, етди ҡараған Рәсимә Кәримова тормошта бик шаян, ихлас кеше була. Эш буйынса килеп сыҡҡан бәхәстәрҙе урынлы көләмәстәре менән таратып ебәрә, тормош ваҡлыҡтарына артыҡ иғтибар итмәй. Һутлы, бай телле алып барыусы бер ваҡытта ла үҙ өҫтөндә эшләүҙән, камиллашыуҙан туҡтамай, эфирҙар араһында әҙ генә буш ваҡыты булһа ла оло кинәнес менән әҙәби китаптар уҡый, йәш хеҙмәттәштәренә бик иғтибарлы була. Рәсимә Сәғит ҡыҙына халыҡ һөйөүен бар тулылығында тойорға тура килә, көн һайын ҡосаҡ-ҡосаҡ хаттар, тамашасылар уның эштән сығыуын көтөп тора. Легендар шәхес менән бер осрашыу өсөн зар-интизар булып килгән кешеләргә ул йылы һүҙен йәлләмәй. Рәсимә Кәримова экрандарҙа ла, тормошта ла балҡып янған йондоҙ һымаҡ була. Хатта, уның шәхесе башҡа һыймаҫлыҡ уйҙырмалар, имеш-мимештәр менән сорнап алына.\nХалыҡ һәр иҫтәлекле датаны, айырыуса яңы йыл тамашаларын Рәсимә Кәримова менән бергә ҡаршы алырға өйрәнә. Тик ул ваҡытта тура эфирҙа ғына эшләгән алып барыусыға һәр бер байрамды эш урынында үткәрергә тура килә. Рәсимә Сәғит ҡыҙы ғаиләһе алдындағы яуаплылығын да яҡшы аңлай. Буш ваҡытында бар иғтибарын, һөйөүен балаларына, әсәһенә бирергә тырыша.\nРәсимә Кәримованың исеме Башҡортостан телевидениеһы һәм радиоһының тарихына алтын хәрефтәр менән яҙылған. Ул бөгөнгө быуын өсөн дә тышҡы һәм эске матурлыҡ, һөнәри оҫталыҡ өлгөһө булып тора. Бөтә халыҡ йондоҙ итеп күктәргә күтәргән мәлдә лә Рәсимә Сәғит ҡыҙы ябайлығын, ихласлығын һаҡлап ҡала белә. Бер ваҡытта ла үҙенең абруйы, даны менән файҙаланмай.\nРәсимә Сәғит ҡыҙы һуңғы йылдарҙа күләмле сараларға, халыҡ араһына артыҡ сығып бармай, йәш хеҙмәттәштәре менән осрашыуҙарға ла һирәк килә. Әммә уның исеме халыҡ хәтерендә, күңелендә йәшәй, Рәсимә Кәримова үҙе лә тамашасыларына булған һөйөүен ғүмер буйы күңел түрендә һаҡлай. Ә йөрәктән сыҡҡан һәр ваҡыт йөрәккә барып етә һәм мәңгелеккә уйылып ҡала.


Эпидимилогик хәлгә бәйле, Салауат Юлаев көндәрен онлайн форматта үткәрергә ҡарар ителгән | ГТРК «Башкортостан» — Новости Уфы и РБ\nБыйыл халыҡ батырының тыуыуына 266 йыл тула. 12 июндән 16 июнгә тиклем республиканың барлыҡ район-ҡалаларында байрам саралары уҙғарыла. Республика Милли музейында видеокәңәшмә режимында «Герой һәм шағир. Салауат Юлаев шәхесенең Башҡортостан тарихындағы роле» тип аталған ғилми-ғәмәли конференция ойошторола. Башҡорт дәүләт опера һәм балет театры үҙенең ютуб-каналында Заһир Исмәғилевтың «Салауат Юлаев» операһын, ә Милли симфоник оркестры операға башҡарылған увертюраны күрһәтә. Мостай Кәрим исемендәге Милли йәштәр театры архив фондынан Мостай Кәримдең «Салауат. Өн аралаш ете төш» спектаклен тәҡдим итә. Ә «Башҡортостан» киностудияһы республика телеканалдарында документаль фильмдар күрһәтеүҙе ойошторасаҡ.


Өфө художество галереяһы «Рухлылыҡ, йолалар, оҫталыҡ» күргәҙмәһен тәҡдим итә // Мәҙәниәт | новости башинформ.рф\nӨфө художество галереяһы «Рухлылыҡ, йолалар, оҫталыҡ» күргәҙмәһен тәҡдим итә\n11:26, 12 декабря 2013 Мәҙәниәт\nӨфө художество галереяһында бөгөн, 12 декабрҙә, «Рухлылыҡ, йолалар, оҫталыҡ» республика күргәҙмәһе асыла.\nЭкспозицияла 170-тән ашыу һынлы сәнғәт, графика, скульптура, биҙәү-ҡулланма сәнғәт әҫәрҙәре тәҡдим ителгән. Экспоненттар араһында БР Рәссамдар союзы ағзалары ла, яңы ижад юлын башлаусы йәш авторҙар ҙа. Күргәҙмәгә эштәр профессионаллек һәм образлы йөкмәткелелек критерийҙары буйынса һайлап алынды.\nБР Мәҙәниәт министрлығында билдәләүҙәренсә, «жанрлы картина һәр саҡ башҡорт һынлы сәнғәтенең көслө яғы булды, бөгөн дә рәссамдар был рубежды лайыҡлы тота. Ундағы төп йүнәлештәрҙең береһе – милли тематика, ул милли традицияларҙы берләштереүҙә һәм хәҙерге һынлы мәҙәниәт алымдарын формалаштырыуҙа сағылыш таба. Рәссамдар, донъя, матурлыҡ һәм рухи традицияларҙы һаҡлау тураһында үҙ фекерҙәрен туплап, төрлө тематика һәм стилистика таба. Бында тәжрибәле оҫталарҙың ғына түгел, ә етди уй-фекерҙәрен һәм ҡарарҙарын сағылдырған йәш авторҙарҙың эштәре хаҡында ла һөйләргә була».\nЙыл һайын художество күргәҙмәләре отчетын үткәреү буйынса ижади проектты «Рәсәй Рәссамдар союзы» Бөтә Рәсәй ижади ойошмаһының Башҡортостан Республикаһы буйынса төбәк бүлексәһе бойомға ашыра.\nЭкспозиция 17 сәғәттә асыла.


Сөн буйында – Һүҙ байрамы » Башҡортостан гәзите\n31-10-2015, 01:07 // Мәҙәниәт һәм әҙәбиәт // Баҫып сығарырға\nИлеш районына барғанда юлда ниңәлер ошо йыр иҫкә төштө. Уның авторы, арҙаҡлы замандашыбыҙ Роберт Миңнуллиндың нәҡ шул төбәктән булғаны өсөн генә түгел. Һүҙҙәре ниндәй тапҡыр һәм мәғәнәле һуң! Күрәһең, Илештең ул-ҡыҙҙары ошо һүҙҙәрҙе тормош девизы итеп, элек-электән иле, милләте өсөн янып йәшәй. Әгәр шулай булмаһа, кескәй генә төбәктән анау хәтлем данлыҡлы кеше сығыр инеме?! Ике тапҡыр Советтар Союзы Геройы Муса Гәрәев, халыҡ шағирҙары Роберт Миңнуллин, Әхсән Баян, халыҡ яҙыусыһы Суфиян Поварисов, Мәжит Ғафуриҙың яҡын дуҫы, фольклорсы Ғата Исхаҡи, прозаик Хәсән Саръян, шағир Ринат Хәйри кеүек ижадсыларҙың исемен атау ҙа етә.\nОшо көндәрҙә “Әҙәби нағыш” ижади марафонында ҡатнашҡан әҙиптәргә лә шул төйәктә булыу насип итте. Атап әйткәндә, шағирҙар Хәсән Назар, Хисмәт Юлдашев, Леонид Соколов, Тамара Юлдашева, Рафаил Хафизов, балалар яҙыусыһы Илдус Тимерханов, прозаик Фәрзәнә Аҡбулатова сараның йәмен бермә-бер арттырҙы. Унынсы тиҫтәһен ваҡлаған аҡһаҡал Суфиян Поварисовты, алыҫ араны яҡын итеп, Ҡазандан ашҡынып ҡайтҡан Роберт Миңнуллинды күреүгә яҡташтары уғата шат ине.\n– Исемле йыл тамамланыуға бара, әммә беҙ марафондың килеп еткәнен көтөп ятманыҡ, – тине район хакимиәте башлығы Илдар Мостафин. – Йыл башынан алып һәр ауылда әҙәби саралар уҙғарылды. Унда яҡташ яҙыусыларыбыҙ ихлас ҡатнашты. Һүҙ ҡәҙерен, китаптың ҡиммәтен уҡыусыларға төшөндөрә алғанбыҙҙыр тип уйлайым.\nӘйткәндәй, төбәктә шағирә Зәлифә Кашапова етәкселегендәге “Балҡыш” ижад түңәрәге уңышлы эшләп килә. Район хакимиәте ярҙамы менән тиҙҙән урындағы ижадсыларҙың әҫәрҙәрен туплап, йыйынтыҡ сығарырға иҫәпләйҙәр.\nТатарстандың халыҡ шағиры Роберт Миңнуллин иһә яҡташтарына бүләккә бер автобус китап алып килгән. Илештәр әйтеүенсә, ул гел шулай ҡыуандырып тора. Совет осоронда ғына бер “Жигули” хаҡына торошло бүләк ебәргән.\nРоберт ағай был маҡтау һүҙҙәренән оялып, үҙенә генә хас юмор менән, һүҙҙе шаяртыуға борҙо:\n– Унда яңылары менән бергә өйөмдән килтерелгән китаптар ҙа бар. Әгәр улар араһынан аҡса килеп сыҡһа, һис аптырамағыҙ. Еңгәгеҙгә күрһәтмәй, шунда йәшерә торған ғәҙәтем бар...\nРайон мәҙәниәт һарайындағы сығышында иһә Роберт Миңнуллин татар һәм башҡорт әҙиптәре дуҫлығы хаҡында ла кинәнеп һөйләне.\n– Бөгөнгө башҡорт шиғриәтенең аҡһаҡалы, әҙәби фекер үҫеше кимәлен билдәләүсе аҫыл заттарҙың береһе Хәсән Назар күптән инде “Башҡортостандың халыҡ шағиры” тигән исемгә лайыҡ бит. Ғәҙеллектең тантана итерен барыбыҙ ҙа көтәбеҙ, – тине ул.\nУрында ижадсыларҙың ҡулъяҙмаларын тикшереү эше лә бик емешле барҙы. Шағирә, “Аҡбуҙат” журналының баш мөхәррире Тамара Юлдашеваның был сараны “ижади конференция” тип атауы һис тә шаштырыу түгел. Алты автор араһынан Алһыу Басированың яҙғандарына юғары баһа бирелде, хикәйәләрен айырым китап итеп баҫтырырға кәңәш ителде.\n“Әҙәби нағыш” марафоны ана шундай асыштар, күңелле осрашыуҙар менән сәфәрен дауам итә. Уны Башҡортостандың халыҡ яҙыусыһы Нәжиб Асанбайҙың тыуған яғы – Баҡалы районы – ҡабул итте.


Башҡортостан бобслейсыһы 2018 йылдағы Олимпиаданы ҡалдырғаны өсөн BMW Х4 автомобиле алды // Спорт | новости башинформ.рф\n12:15, 13 июня 2018 Спорт\nФото: Рәсәй Бобслей федерацияһы\nБашҡортостан бобслейсыһы 2018 йылдағы Олимпиаданы ҡалдырғаны өсөн BMW Х4 автомобиле алды Фото: Рәсәй Бобслей федерацияһы\nӨФӨ, 2018 йыл, 13 июнь. /«Башинформ» мәғлүмәт агентлығы, Наталья Овчарук/.\nОшо көндәрҙә Рәсәй Бобслей федерацияһы спортсыларға яҡшы хәбәр еткерер өсөн ашығыс рәүештә 2018 йылғы Алтернатив уйындар еңеүселәрен йыйҙы. Бүләктәр («алтын» өсөн 4 миллион һум, «көмөш» өсөн — 2,5, «бронза» өсөн – 1,7) менән бергә бобслейсылар һәм скелетонсылар элит сит ил машиналарына эйә булды.\n3 миллион һумдан ашыу торған яңы BMW Х4 хужалары араһында Башҡортостан бобслейсыһы Илвир Хужин да бар.\nСпортсыларға машиналарҙы «Олимпия уйынсыларына булышлыҡ итеү фонды» тапшырҙы.\nТеги: бобслей, Илвир Хужин, Өфө, Башҡортостан


Республикала студенттарҙың төҙөлөш отрядтары тергеҙеләсәк // Йәмғиәт | новости башинформ.рф\nРеспубликала студенттарҙың төҙөлөш отрядтары тергеҙеләсәк\n9:01, 15 марта 2011 Йәмғиәт\nБашҡортостанда Советтар союзы заманында киң таралыу алған йәштәр төҙөлөш отрядтары барлыҡҡа киләсәк. Был традицияны тергеҙеү менән «Берҙәм Рәсәй» шөғөлләнә.\nДүшәмбе көндө Өфөлә үткән матбуғат конференцияһында партияның Башҡортостан төбәк бүлексәһе башҡарма комитеты етәксеһе Рөстәм Ишмөхәмәтовтың хәбәр итеүенсә, беренсе төҙөлөш отряды ошо йәй үк эшләй башлаясаҡ. Студенттарға М.Аҡмулла исемендәге Башҡорт дәүләт педагогия университеты ҡарамағындағы бассейнды төҙөргә тура киләсәк.\nРөстәм Ишмөхәмәтовтың әйтеүенсә, төҙөлөш отрядына 30 кеше яҙылған да инде. Был күп түгел, әлбиттә, ләкин әлеге мәлдә республика вуздары менән һөйләшеүҙәр алып барыла, һәм йәйгә ҡарай студенттар иҫәбенән бассейн төҙөлөшөндә ҡатнашырға теләүселәрҙең артыуы ихтимал.\nТөҙөлөш отрядында егеттәр айына 12-15 мең эш хаҡына иҫәп тота ала. Рөстәм Ишмөхәмәтовтың билдәләүенсә, төҙөлөш отрядтары ойоштороуҙан тыш, берҙәм рәсәйлеләр йәштәргә ауыл хужалығында, шулай поездарҙа вагон ҡараусы сифатында эшкә урынлашыуға булышлыҡ итергә ниәтләй.\nТеги: Берҙәм Рәсәй, төҙөлөш отрядтары


”Атайым – талапсан, ғорур кеше”\nПресса ⇒ ”Атайым – талапсан, ғорур кеше”\nАвтор: Гөлнур ҠЫУАТОВА/ "Йэшлек" гэзите\nЙәш ярымдан сәхнә яулаусы Айтуған Ғәйзуллин атаһының йөҙөнә ҡыҙҙыллыҡ килтермәҫкә тырыша. Үҙенең моңло тауышы менән төрлө быуын вәкилен әсир иткән Айтуған Ғәйзуллин тәүге тапҡыр сәхнәгә йәш ярымлыҡ саҡта сыға. Өфөлә лә түгел, ә Пермь ҡалаһында. Атаһы, Башҡортостандың халыҡ артисы Рәмил Ғәйзуллинға ҡушылып ҡумыҙ уйнауы барлыҡ тамашасыларҙы шаҡ ҡатыра\nЙәш ярымдан сәхнә яулаусы Айтуған Ғәйзуллин атаһының йөҙөнә ҡыҙҙыллыҡ килтермәҫкә тырыша\nҮҙенең моңло тауышы менән төрлө быуын вәкилен әсир иткән Айтуған Ғәйзуллин тәүге тапҡыр сәхнәгә йәш ярымлыҡ саҡта сыға. Өфөлә лә түгел, ә Пермь ҡалаһында. Атаһы, Башҡортостандың халыҡ артисы Рәмил Ғәйзуллинға ҡушылып ҡумыҙ уйнауы барлыҡ тамашасыларҙы шаҡ ҡатыра. Көслө алҡыштарға кескәй бала хатта бер аҙ аптырап ҡала, әммә тиҙ генә үҙен ҡулға алып, баш эйергә кәрәклеген иҫенә төшөрә.\nОшо көндән алып Айтуған сәхнә күрке. Атаһының ҡурай моңдарына ҡушылып халыҡ йырҙарын башҡара, төрлө башҡорт халыҡ музыка ҡоралында, фортепьяно, валторна, гитара (мәктәптә уҡыған йылдарында атаһы ни бары өс аккордты өйрәтә, әрме хеҙмәтен үткәндә егет оҫталығын камиллаштыра) уйнарға өйрәнә. Ә улының йырсы булырын Рәмил ағай уға дүрт ай саҡта уҡ күҙаллай.\n– Мин сәңгелдәктә ятҡан саҡта, атайым фортепьяноның бер клавишаһына баҫҡан да, ҡыланышымды күҙәтә башлаған. Бер-нисә тапҡыр шулай ҡабатлауға, шул нотаға яраҡлы тауыштар сығара башлағанмын. Моңдо тойомлау, ишетеү һәләте барлығын белгәс тә, минең музыкант булыуымды теләп, ул ошо һәләтемде үҫтерергә булышлыҡ итә башланы. Өс йәшемдә үк “Уралым” йырын өйрәткәйне, ул һаман да репертуарымда бар, йыш ҡына, айырыуса сит ерҙәрҙә сығыш яһаған саҡта башҡарам – тип был хаҡта бәйән итте Айтуған. – Уның менән алты йәшемдә Мәскәү ҡалаһында үткән “Роза ветров” конкурсында Гран-при яуланым. Был минең тәүге еңеүем. Әммә атайым музыкант, вокал буйынса махсус белеме юҡ. Шуға күрә күберәк музыка менән шөғөлләндем, үҙемдең тауыш мөмкинлектәремде белмәй инем. Өфө дәүләт сәнғәт училищеһына уҡырға ингәс кенә, йыр буйынса дәрестәр ала башланым. Тауышым асылды, башҡарыу диапозоны киңәйҙе. Уҡыуымды хәҙер Заһир Исмәғилев исемендәге Өфө дәүләт сәнғәт академияһының джаз эстрадаһы бүлегендә дауам итәм.\nРәмил ағайҙың оҙайлы гастролдәре, төрлө район-ҡалалар, хатта сит илдәрҙә сығыш яһауы, һәр ваҡыт тиерлек юлда булыуы ла йәш егет өсөн буласаҡ һөнәрен серлерәк, ҡыҙыҡлыраҡ итеп күҙ алдына килтерергә булышлыҡ итә. Уҡыуын тамамлағанын көтөп ултырмай ул, үҫмер саҡтан уҡ атаһы менән дә, төрлө йырсы менән дә концерттар ҡуйып. гастролдәргә йөрөй башлай. Һәр яңы ерҙә яңы танышлыҡтар, яңы дуҫтар, йыр, сәнғәт хаҡындағы әнгәмәләр йәш йырсының тормошон яңылыҡтарға, маҡсаттарға байыта, ваҡиғалар сылбыры бер-бер артлы алмашынып тороуы уға үҫергә, характерын сыныҡтырырға ярҙам итә. Сәнғәт юлын һайлауына үкенмәй Айтуған.\nБөгөн аталы-уллы Ғәйзуллиндар Хөсәйен Әхмәтов исемендәге Башҡорт дәүләт филармонияһында эшләп йөрөй. Олоһо – Халыҡ музыка ҡоралдары милли оркестры етәксеһе, кесеһе – йырсы.\nРәмил ағайҙың күркәм холоҡтары тураһында һорағас, Айтуған түбәндәгеләрҙе һөйләне:\n– Улар бик күп. Атайымдың беҙҙе яратыуын һәм беҙгә ҡарата\nһәр ваҡыт талапсан булыуын билдәләп үтер инем. Музыка менән шөғөлләнеү буйынса ла, характерҙарыбыҙға ҡарата ла тәнҡит күҙлегенән ҡарай. Бер түгел өс малай тәрбиәләгән кешегә ҡаты холоҡ күрһәтмәйсә лә булмайҙыр. Һәр балаға шаянлыҡ, ялҡаулыҡ хас бит. Бәләкәйҙән килгән беҙҙәге тырышлыҡ, маҡсатҡа ынтылыш атайымдың ошо тәрбиәһенән килә. Хәҙер ҙә, яңы йыр яҙҙырһам, күп кеше оҡшата, радионан яңғыраталар, хатта конкурстарҙа ҡатнашып еңәм. Әммә ул кәмселектәр таба, хаталарға төртөп күрһәтә. Мин быға бер ҡасан да, хатта балалыҡ йылдарында ла үпкәләмәнем. Артист булараҡ, уның был характеры миңә камиллашырға ярҙам итә. Йырҙы яҙҙырҙың да, оноттоң түгел, ә йырсы уны башҡарған һайын үҙе өсөн яңынан-яңы асыш яһарға тейеш.\nАтайымды ихтирам иткән тағы ла бер холҡо хаҡында әйтер үткем килә: ул – ысын башҡорт ир-егеттәренә хас булғанса ғорур кеше. Быны тәкәбберлек менән бутарға ярамай. Кешеләргә характер күрһәтеп йөрөмәй, яҡшы мөнәсәбәттә. Күп сәнғәт әһеле, туғандар кәңәш һорап килһә, ул һәр кемгә ваҡыт табырға тырыша. Беҙгә ололарға ҡарата ихтирамлы булырға үҙе миҫалында өйрәтте. Шау-гөр килеп шаярышып йөрөһәк тә, өйгә өлкән кеше килһә, уларға ҡамасауламаҫ өсөн шып-шым ҡала инек. Уға ҡаратала хөрмәтебеҙ ҙур. Мәҫәлән, атай табын артына килеп ултырмайынса ашай башламайбыҙ.\nАйтуған үҙен был тормошта бары тик йырсы, сәхнә кешеһе итеп кенә күрә. Быға һис кенә лә аптырарға ярамай, сөнки сәхнәгә булған һөйөүен Рәмил ағай өс улында ла тәрбиәләгән. Икенсе улы Шамил да сәнғәт училищеһының вокал бүлегендә белем ала, киләсәктә опера йырсыһы буласаҡ. Төпсөк улы Ихсан әлеге ваҡытта махсус музыка колледжында уҡып йөрөй, һуҡма музыка ҡоралдарында уйнай. Хеҙмәт юлын “Splash” төркөмөндә башлап та өлгөргән.Уларҙың әсәһе Ирина апай һөнәре буйынса юрист, тыумышы менән Учалы яғынан. Улдарының береһе лә уның юлын һайламауына үпкәләйме-юҡмы икәнен йырсы белмәй, әммә сер итеп кенә әсәһенең дә матур йырлауын әйтте. Ул үҙенең булмышы менән сәнғәткә хеҙмәт итә: өлгөлө ҡатын, хәстәрлекле әсәй бер түгел дүрт талантты ҡурсалай.\nБала саҡта Айтуғандың йәйҙәре Белорет, Учалы райондарында үткән. Бесән әҙерләү оҫтаһы, тәжрибәһе байтаҡ.Мәктәптә белем алған саҡта, музыка йүнәлешендә уға атаһы ярҙам итә, ә алгебра, тарих фәндәренән алған “икеле”, “өслө” билдәләрен төҙәтер өсөн әсәһенә байтаҡ көс түгергә тура килә. Оҙон көндәр буйы өйгә эштәрҙе башҡарып ултырыуҙарын улар һаман да көлөшөп иҫкә ала.\nАйтуған һуңғы ваҡытта тамашасыларын үҙе ижад иткән йырҙары менән дә ҡыуандыра. Унан тыш, ретро йырҙар менән ҡыҙыҡһына, Нур Дауытов, Салауат Низаметдинов ижад иткән йырҙарҙы яратып башҡара. Хушлашҡан саҡта йырсы йәш ижадсыларға теләктәрен дә, үҙенең хыялдарын да еткерҙе:\n– Йәштәргә күп осраҡта сабырлыҡ етмәй. Күптәр тәүге йырҙары менән үк халыҡтың һөйөүен, билдәлелек яуларға теләй. Ә сәнғәткә илткән юл оҙон, ҡатмарлы, хаталар ҙа тулып ята. Шуға күрә хаталарҙан һабаҡ алып, ашыҡмай ғына, бер көнлөк данға алданмайса барырға кәрәк. Мәҫәлән, барыһы ла Радик Юлъяҡшин кеүек булырға тырыша, ә ул билдәлелек яулағансы тиклем ун йылдан ашыу тир түкте, тәжрибә тупланы. Бер йыр менән йәки ҡыҫҡа ғына ваҡытта “йондоҙ” булып булмай. Ә инде тормошоңдоң мәғәнәһен йырҙа күрәһең икән, һис кенә лә туҡтап ҡалырға ярамай. Туҡтап ҡалғанһың икән, тимәк, ул һинең маҡсатың булмаған. Йырҙы яратһаң, унһыҙ йәшәп булмай.\nҺәр кешенең көнсөл дошмандары була, атайымды яратмаусылар күп осраҡта беҙгә, уның ғаиләһенә лә, аяҡ салырға тырыша. Әммә көслө рухлы атайым, был осраҡта ла йыуатыр һүҙ таба: ”Тимәк, уларҙы мин генә түгел, хатта һеҙ ҙә уҙып киткәнһегеҙ”. Мин тормошта ла, ижадта ла атайымдың йөҙөнә ҡыҙыллыҡ килтермәҫкә тырышам. Ғәйзуллиндарҙың данын ул күтәрҙе, ә беҙгә бары тик уға тап төшөрмәҫ өсөн көс һалырға кәрәк. Киләсәктә уға беҙҙең генә түгел, ә ейәндәренең дә сәхнәлә тороуын күреп ҡыуаныу насип булһа ине. Мин әлеге ваҡытта ошо турала хыялланам.\nГөлнур ҠЫУАТОВА, "Йэшлек" гэзите, 04.12.2015


Уҙған шәмбе Туймазы ҡалаһының ял һәм мәҙәниәт паркында сәскә конкурсы ойошторолдо\nСарала 40-тан ашыу ойошма ҡатнашты. Ойоштороусылар билдәләүенсә, конкурста ҡатнашырға теләүселәр йылдан-йыл арта, гөлләмәләр ҙә төрләнә. Быйыл конкурсанттар 5 номинацияла көс һынашты.\nСағыу композициялар араһынан иң яҡшыһы тип ҡаланың 18-се балалар баҡсаһы икенсе филиалының Кино йылына арналған «Сәскә альбомы» танылды. Байрамда еңеүселәргә ҡиммәтле бүләктәр, Маҡтау ҡағыҙҙары тапшырылды. Сараны ҙур концерт программаһы йомғаҡланы. Сәскә конкурсы шулай уҡ Туймазы паркының йәй миҙгелен тамамланы. Шуға ҡарамаҫтан, ойоштороусылар, күңелле йәй, күҙҙең яуын алырлыҡ гөлләмәләр фотоһүрәттәрҙә һаҡланасаҡ, тип ышандыра.


Йәштәрҙе тәрбиәләү мәктәбе » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Социаль мәсьәлә » Йәштәрҙе тәрбиәләү мәктәбе\nЙәштәрҙе тәрбиәләү мәктәбе 17.11.2011 // Социаль мәсьәлә\nСоветтар Союзында ДОСААФ ойошмалары бик ҙур абруйға эйә була торғайны. Дәүләт әһәмиәтендәге эште башҡарҙы бит улар — ил һаҡлаясаҡ үҫмерҙәрҙе һәм йәштәрҙе тәрбиәләне. Шул замандарҙан һуң байтаҡ һыуҙар аҡты, ил тиклем ил тарҡалып, ҡоролоштар алмашынғанлыҡтан, күп ойошмалар, учреждениелар ябылды йә асылдарын, тәғәйенләнештәрен үҙгәртте. ДОСААФ иһә әүәл-әүәлдән әллә ни үҙгәрмәй генә һаҡланған һәм әле лә элеккесә эшләүен дауам иткән берҙән-бер ойошмалыр, моғайын.\nРеспубликабыҙ ДОСААФ-ы — Рәсәйҙәге иң әүҙем ойошмаларҙың береһе. Уның етәксеһе, запастағы генерал-майор Илгиз Таңатаров — ил именлеген тәьмин итеүгә ҙур өлөш индереүсе хеҙмәтте һаҡлап ҡалыу һәм үҫтереү өсөн күп көс түккән кеше. Шунлыҡтан Башҡортостанда илһөйәрлек тәрбиәләү, егеттәрҙе армияға әҙерләү йәһәтенән тәжрибә уртаҡлашырлыҡ бүлексәләр аҙ түгел. Шуларҙың береһе — Мәләүез районы ДОСААФ-ы. Уға 2004 йылдан алып Фәйрүс Ғафаров етәкселек итә. Ул граждандарға патриотик тәрбиә биреү һәм башҡа тармаҡтарҙың эшен әүҙемләштереүгә, бүлексәнең матди-техник нигеҙен нығытыуға өлгәште. Бурыстар муниципаль берәмек хакимиәте, хәрби комиссариат, предприятиелар, учреждениелар, уҡыу йорттары етәкселәре, шулай уҡ Мәләүездең һуғыш һәм хеҙмәт ветерандары советы, Афғанстандағы хәрби хәрәкәттәр ветерандарының “Яугирҙәр туғанлығы” советы, конфессиялар вәкилдәре һәм башҡаларҙың ярҙамы һәм ҡатнашлығы менән тормошҡа ашырыла. Улар урындағы ДОСААФ эшмәкәрлегенә ҡарата үҙҙәренең фекерҙәре менән ихлас уртаҡлашты.\nСәлих ЗӘЙНӘҒӘБДИНОВ, Мәләүез районының һуғыш һәм хеҙмәт ветерандары советы рәйесе:\n— Беҙ, өлкән быуын вәкилдәре, бер аҙ ваҡыт РОСТО тип атап йөрөтөлгән ДОСААФ-ҡа элекке исеме ҡайтарылыуына бик шатбыҙ. Беҙҙең ДОСААФ-та йәштәрҙе тәрбиәләү, армияға әҙерләү эшенә ижади ҡарайҙар. Ул республикала иң алдынғылар сафында тора. Төрлө саралар үткәрелә. Күбеһен бергәләп ойошторабыҙ.\nЙәштәргә армияла ла, тыныс тормошта ла кәрәк була торған һөнәрҙәр бирә ДОСААФ. Күптәр автомобиль йөрөтөүсе таныҡлығы алып сыға. Төпкөл ауылдарҙа йәшәүселәрҙе ҡайғыртып, уларға барып та техник һөнәрҙәргә уҡытыу курстары асабыҙ. ДОСААФ Воскресенское, Һәйет, Ҡотош, Дмитриевка, бер нисә тапҡыр Ергән, Нөгөш ауылдарында шундай курстар ойошторҙо. Бик шәп эш был, халыҡ өсөн файҙалы.\nӘкрәм ҒӘЛИМОВ, инвалидтар йәмғиәте рәйесе:\n— Миңә ДОСААФ үткәргән сараларҙан айырыуса автоуҙыш оҡшай. Уның барышында, ДОСААФ-тың күнекмә машиналарына ултырып, үҫмерҙәр, йәштәр ветерандар менән бергә ҡаланың иҫтәлекле урындары буйлап йөрөй, райондың ауылдары аша үтә, ысын ялан кухняһында бешкән һалдат бутҡаһын ашай. Быйылғы автоуҙышта Федоровка районына тиклем барып еттек. Обелисктарға сәскә һалдыҡ, ветерандар менән осраштыҡ. Хәрби “ЗиЛ”, “КамАЗ”, шулай уҡ данлы “Катюша” һәр кемдә ҙур ҡыҙыҡһыныу уятты. Сарала кадет корпусы уҡыусылары ла, йәмәғәтселек вәкилдәре лә, ата-әсәләр ҙә әүҙем ҡатнашты. Илһөйәрлек, тарихыбыҙға хөрмәт тәрбиәләүҙә бындай сараларҙың әһәмиәте бик ҙур.\nПетр МУРЗОДЕРОВ, Мәләүез районының “Чернобыль” союзы рәйесе:\n— Мәләүездән Чернобыль фажиғәһе эҙемтәләрен бөтөрөүҙә 200-ләп кеше ҡатнашҡан, бөгөн шуларҙың 90-ы иҫән. Клубыбыҙ әүҙем эшләй, ҡаһармандар хөрмәтенә республикалағы берҙән-бер обелискты ла беҙ ҡуйғанбыҙ. ДОСААФ үткәргән сараларҙа ҡатнашыусылар ҙа бында килеп сәскәләр һала, автоуҙыш менән мотокросс уның эргәһендәге майҙансыҡта старт ала. Әйткәндәй, мотокросс республика райондары араһында тик беҙҙә генә үткәрелә.\nИлья РЫБАКОВ, Афғанстандағы хәрби хәрәкәттәр ветерандары союзы рәйесе:\n— Мәләүездән афған һәм чечен һуғыштарында 800-ләп кеше ҡатнашты. Уларҙың иҫәндәре әленән-әле осрашып тора. Ҡала һәм район күләмендәге байрамдарҙа, сараларҙа ҡатнашабыҙ. Мәләүез ҡала һәм район хакимиәте менән берлектә төҙөлгән координация советы әүҙем эшләй. Патриотик саралар ДОСААФ-тан башҡа үтмәй, әлбиттә. Календарҙағы Рәсәйҙең хәрби даны көндәренең бөтәһе лә билдәләнә.\nРөстәм КАНТЕМИРОВ, Хәрби комиссариаттың Мәләүез ҡалаһы, Мәләүез һәм Федоровка райондары буйынса бүлеге начальнигы:\n— Үҫмерҙәрҙе хеҙмәткә әҙерләүгә ДОСААФ индергән өлөштө баһалап бөтөрлөк түгел. Мәләүез кадет мәктәбендә уҡыусыларҙы кадетлыҡҡа бағышлау көнө дөйөм көс менән тантаналы итеп үткәрелә. Йыл һайын 60 егетте бушлай уҡытып, “С” категориялы шофер танытмаһы биреп сығаралар. Улар армияға һөнәрле булып бара һәм яҡшы баһа алып хеҙмәт итеп ҡайта. Мәләүез ҡалаһының балалар приюты базаһында ойошторолған “Зарница” хәрби-патриотик уйыны ҙур әһәмиәткә эйә. Призывник көнөн үткәргәндә лә ДОСААФ ойошмаһы ҙур ярҙам күрһәтә.\nМалик ВАХИТОВ, Мәләүез районы һәм ҡалаһының хакимиәт башлығы:\n— Районыбыҙҙа йәштәргә патриотик тәрбиә биреү етди ойошторолған. Был йүнәлештә хакимиәт ҡарамағындағы координация советы әүҙем эшләй. Уның составына хакимиәттең йәштәр, спорт бүлектәре етәкселәре, ДОСААФ, “чернобылселәр”, “афғансылар”, һуғыш, хеҙмәт һәм хәрби хәрәкәттәр ветерандарының ижтимағи ойошмалары, үҙәк район дауаханаһы вәкилдәре инә һәм совет үҫеп килеүсе быуындың тормошҡа әҙерлекле булып аяҡ баҫыуын ҡайғырта. Был эшкә ДОСААФ ойошмаһы ла ҙур өлөш индерә, патриотик байрамдарға, район һәм республика күләмендәге спорт сараларына күп һанлы йәштәрҙе, үҫмерҙәрҙе ылыҡтыра, еңеүселәргә приздар тапшыра. Район һәм ҡалалағы спорт ҡоролмалары, мәҙәни объекттар балаларға дөрөҫ тәрбиә биреү йүнәлешендә киң файҙаланыла. ДОСААФ Рәсәй Армияһы сафтарына йәштәребеҙҙе һәйбәт әҙерлек һәм һөнәр биреп оҙата, шуға улар яҡшы хеҙмәт итә, әрме ауырлыҡтарына бирешмәй. Районыбыҙҙа ДОСААФ-тың абруйы ҙур, эшмәкәрлеге киң. Фәйрүз Фәнис улы – бик әүҙем, тынғыһыҙ кеше, күп эшләй. Иң мөһиме — ул йәш быуындың ниндәй булып үҫеүе өсөн бик борсола һәм үҙендә бының өсөн оло яуаплылыҡ тоя. Беҙҙең ДОСААФ-тың уңышлы эшләү сере ошондалыр тип уйлайым. Һыра эсеү, тәмәке тартыу, наркоманияға ҡаршы сараларҙың һөҙөмтәле булыуына ла ДОСААФ һиҙелерлек өлөш индерә.


Башҡортостан Президенты Австрияға барасаҡ // Сәйәсәт | новости башинформ.рф\nБашҡортостан Президенты Австрияға барасаҡ\n11:27, 8 апреля 2010 Сәйәсәт\nБөгөн Башҡортостан Республикаһы Президенты Мортаза Рәхимов эш сәфәре менән Австрияға юллана.\nПёхларн ҡалаһында Мортаза Рәхимов «Ласселсбергер» компаниялары төркөмөнөң төп производство подразделениеларының береһе – «Цемикс» заводына барасаҡ. Был предприятие төрлө төҙөлөш материалдары һәм ҡорамалдарыны сығара. «Цемикс» заводына барғанда Башҡортостан Президенты Мортаза Рәхимов «Ласселсбергер» компанияһы етәкселеге менән эш осрашыуы үткәрәсәк, унда аҙ ҡатлы төҙөлөш өлкәһендә хеҙмәттәшлекте киңәйтеү мәсьәләләре тикшереләсәк.\nПредприятиела республика Президенты Мортаза Рәхимовҡа тиҙ төҙөлгән торлаҡ йорт өлгөһөн күрһәтәсәктәр. Тиҙҙән республикала «Үҙ йортом» яуаплылығы сикләнгән йәмғиәте аҙ ҡатлы эконом-класс йорттары өсөн йыйылма конструкциялар етештерә башлаясаҡ.\nБашҡортостан Президенты Мортаза Рәхимовтың эш сәфәрендә республиканың төҙөлөш, архитектура һәм транспорт министры Рауил Ибәтуллин ҡатнаша.


— Һайлау тураһында һөйләрбеҙ бөгөн — 8 сентябрь яҡын бит, ә яҡынлыҡ асыҡлыҡ, аныҡлыҡты ла талап итә. Киң мәғлүмәт сараһының аңлатыу эше алып барыу, һорауҙарға яуап биреү бурысы ла бар. Ғөмүмән, ул фекер белдереү майҙаны булһа һәйбәт, сөнки кампания тотош халыҡ өсөн әһәмиәтле. Тауыш биреү участкаһы үҙе лә шундай урын, әлбиттә, ҡарар, ихтыяр урыны, әммә был инде — яңғыҙың, йәшерен башҡарылған ғәмәл.\nАсыҡлыҡ индереү менән дәүләт даими шөғөлләнә, бер ысулы булып Үҙәк һайлау комиссияһының иртәгә үткәреләсәк тура элемтәһе лә тора. Радио һәм телевидение аша барған дебаттарҙы ла ниндәйҙер дәрәжәлә ошоға тиңләй алабыҙ, бында инде кандидаттарҙың йә вәкилдәренең бер-береһенә ҡаршы һөйләүе түгел, үҙҙәренең ниәттәрен еткереүе мөһим.\nӘ төп маҡсат — һайлаусыны тауыш биреүгә йәлеп итеү, әлбиттә — ҡатнашыу ни тиклем юғарыраҡ, дөрөҫлөк тә шул хәтлем ҙурыраҡ. Ылыҡтырыу буйынса яңынан-яңы проекттар уйлана, ҡулланыла тора ла. Һуңғы арала киң мәғлүмәт сараларында, мәҫәлән, табипҡа күренеү, төрлө хеҙмәттәргә ташламалар алыу мөмкинлеге тураһында хәбәр ҡылына. Һәм быны хуплау хаҡ, йәғни, бәғзе дәүләттәрҙәге ише яза менән түгел, яҡшылыҡ менән атҡарыла. Ә төптән уйлағанда бынһыҙ ҙа үтәлергә тейеш эш, әлбиттә, сөнки демократияның төп принцибы тап һайлау бит.\nҺайлауға бәйле мәсьәләләрҙе артабан социолог, Башҡортостан Халыҡтар дуҫлығы йорто директоры Илгиз Солтанморатов менән ҡарайбыҙ.


ҠАРҒЫШ ТҮГЕЛ, АЛҒЫШ ЯУҘЫРАЙЫҠ!\nБер ғибрәтле хәлде бәйән итмәксемен. Бынан бер нисә йыл элек бер апай һөйләне, гәзит кешеһеһең, берәй, бәлки, кәрәк булыр, тине.\nБалаларын яңғыҙ тәрбиәләгән бер ябай ауыл ҡатынының ҡыҙы ине ул. Үҙенең яҙмышын бәйән итте. Ғибрәтле, хатта аяныс ине уға насип тәҡдир.\n“Әсәйем , атайым беҙҙе, 4 балаһын ташлап икенсе ҡатын менән сығып киткәс, бөтә донъяның асыуын беҙгә төшөрҙө, ахыры. Көндәше менән ярышып, уғата сәмләнеп донъя көттө. Уға ла рәхмәт – бирешмәне, һынманы, яҙмыш һынауҙары алдында һығылып төшмәне. Беҙҙе кеше итергә, уҡытырға тырышты. Эш тураһында әйтеп тораһы ла түгел – беҙ эшләмәгән эш ҡалманы.\nИң аяныслыһы, атай тигән кеше икенсе ҡатынына шул хәтлем әүрәне – донъяла 4 балаһы бар икәнлекте бөтөнләй онотто. Уның өсөн ят бауыр булдыҡ та ҡуйҙыҡ.\nБилдәле, донъя булғас, төрлө хәлдәр була. Берәй проблема сыҡһа, эше алға китмәһә, әллә атайҙың үсен алып, әллә башҡа сәбәптән, әсәйем беҙҙе һыҙыра, унан да яманы: ”Ҡороғорҙар, йәлсемәгерҙәр, фәлән-фәләндең (атайымдың инде) эшкинмәгән көсөктәре”, - тип әрләй-ҡарғай ине.\nЫҙалаһаҡ та, беҙ ҙә ҙурайҙыҡ. Тик әсәйҙең әр-ҡарғыштары төштө – ғаиләләге бер бала ла уңманы. Ҡустыбыҙ эсеп үлде, ағай ҡатынын айырып яңғыҙ ҡартайҙы, ике балаһын үҙенән алда ер ҡуйынына һалды. Беҙ, ике ҡыҙ ҙа, уңманыҡ – икебеҙҙең дә ирҙәр эсә, болара, тормошобоҙ, күпме тырышһаҡ та, алға бармай. Әсәйҙең доғаһы ҡабул булды – ҡороноҡ, йәлсемәнек. Һин бит гәзитәкә яҙаһың, ошо беҙҙең хәлде яҙ әле, бәлки, башҡа әсәйҙәргә ғибрәт булыр. Ғөмүмән, кешеләр кешене ҡарғамаһын, бәддоға ҡылмаһын...” - тип һүҙен тамамланы апай.\nБыл серҙе эсемдә оҙаҡ ҡына йөрөттөм. Бөгөн килеп мөҙҙәте тулды – һеҙгә бәйән иттем.\nБилдәле, бала – ата-әсә мөнәсәбәттәре һәр заманда ҡатмарлы булып ҡала килә. Бушҡа ғына халыҡ мәҡәл ижад итмәгән: ата-улын, инә ҡыҙын танымаҫ, тип.\nҠыҙып китеп бәғзе саҡ балаларыбыҙға әллә ниндәй һүҙҙәр әйтеп ташлайбыҙ. Ошо асыулы саҡтағы һүҙҙәребеҙ, доға булараҡ, Аллаһ тарафынан ҡабул ителергә мөмкин. Ете ҡат үлсә, бер ҡат киҫ, тигән мәҡәл дә ошоға ишара. Һүҙгә, ауыҙың эсендә саҡта, һин хужа, ауыҙыңдан сыға икән, ул – һиңә.\nАта-әсә өсөн иң ҙур ҡайғы – бала ҡайғыһы. Бәғзе саҡ, үҙҙәре лә һиҙмәҫтән, ата-әсә үҙ балаһына насар яҙмыш юрай.\nАта-әсә доғаһы ла, бәддоғаһы ла (ҡарғышы) уның балаһының артабанғы яҙмышына ҙур йоғонто яһай ала.\nРиүәйәттәр нимә ти? Бер хажи Ҡәғбәтулланың һаҡсыһы менән танышып китә. “Һин нисек Ҡәғбәнең һаҡсыһы булып киттең?” - тип һорай тегенән.\n-Әсәйем миңә асыуланғанында һәр саҡ: ”Аллаһ һинән Ҡәғбәтулланың һаҡсыһы яһаһын, ти ине, ти һаҡсы. – Йылдар үткәс, яҙмыш ҡушыуы буйынса, мин Ҡәғбәтулланың һаҡсыһы булып киттем”.\nБалаларға яҡшы доға – пәйғәмбәребеҙ сөннәте. Беҙҙең матур доғаларыбыҙ балаларыбыҙҙы бәхетле итеүгә һәләтле. Балаларыбыҙ беҙгә ҡарата һәр саҡ яғымлы, итәғәтле булмай китһә лә, әр һүҙҙәре урынына матур доға яуҙырайыҡ уларға. Ул саҡта Аллаһ рәхмәте менән уларҙың холҡо ла ыңғай яҡҡа үҙгәрер.\nПәйғәмбәребеҙ, саллал-лаһу ғәләйһи үә сәлләм: ”Ата-әсәһенән ризалыҡ алмаған Аллаһ ризалығына ирешмәҫ”, - тигән.\nРиүәйәттәр буйынса, бөйөк ғалим һәм хәҙистәр белгесе Тирмизи йәш сағында тыуған яҡтарын ташлап ҡырға китеп ғилем алырға теләгән. Әммә әсәһе уны ебәрмәгән: ”Эй, улым, мин яңғыҙ, ауырыу, һин бит минең ярҙамсым, мине кемгә ҡалдырып китәң һуң?” - тигән.\nТирмизи әсәһен ҡалдырып китә алмаған. Хыялын бойомға ашыра алмағанына ныҡ ҡайғырған ул.\n-Бер мәл уға бер ҡарт осрап, уны уҡытырға теләүен белдергән. Егет риза булған һәм тиҙҙән үҙен Хызыр Ильяс уҡытыуын аңлаған. Ҡарт Тирмизи менән өс йыл буйы шөғөлләнгән. Өсөнсө йылына Тирмизи: ”Был бөйөк рәхмәт миңә әсәйемдең доғаһы арҡылы килде”, - тигән.\nӘбү Һөрәйрәнән еткерелә, пәйғәмбәребеҙ, саллал-лаһу ғәләйһи үә сәлләм, әйткән: ”Өс кешенең доғаһы ҡабул булыуға шик юҡ: ҡыйырһытылған (рәнйетелгән) кешенең, юлсының (мосафирҙың) һәм ата-әсәнең балаһына ҡылған доғаһының”.\nРиүәйәттән билдәле, тәфсир белгесе Замахшари һыңар аяҡҡа сатан була. Ни өсөн был хәлгә ҡалдың, тип һорағастары, ул былай ти:\n-Бала саҡта мин турғайҙы тотоп алып, уның тәпәйенә еп бәйләп уйнаттым. Бер мәл турғай ярыҡҡа инеп китте. Унан сығарам тип, мин уның тәпәйен өҙөп алдым. Ошоно күргән әсәйем: ” Һин ошо ҡошто аяҡһыҙ ҡалдырған кеүек, Аллаһ һине лә аяҡһыҙ ҡалдырһын тине. Уҡырға китеп барғанда аттан ҡолап, мин аяҡты һындырҙым”, - ти.\nЭйе, кеше-ара мөнәсәбәттәр иң ҡыйыны. Кешене еңеү еңел, үҙ-үҙеңде еңеүгә ҙур көс кәрәк.\nАсыуҙан алда аҡылың йөрөһөн, тигән боронғолар. Ошоно тотоп, балаларыбыҙға күпме генә йән көйгән саҡта ла уларға бәддоға түгел, матур, йөкмәткеле доға ҡылайыҡ. Үҙебеҙ ҙә бала ҡайғыһынан имен булырбыҙ.


Гүзәллектең юҡтыр сиктәре\n13 Март 2020, 13:40\nБелорет медицина колледжында үткән саралар ойошҡанлығы, етди әҙерлекле булыуы менән айырылып тора. Башҡорт теле йылына һәм Халыҡ-ара ҡатын-ҡыҙҙар кѳнѳнә арналған сираттағы байрам - “Һылыуҡай - 2020” конкурсы ла һәр ваҡыттағыса юғары кимәлдә ойошторолдо.\nМәртәбәле ярышта үҙ кѳсѳн һынарға йѳрьәт иткән береһенән-береһе һылыу, һомғол 12 ҡыҙҙың уңғанлығын, нәфислеген, ижади һәләтен, аҡыл ҡеүәһен баһалау бурысы район-ҡала башҡорттары ҡоролтайы ағзаһы, Дауыт Юлтый исемендәге башҡорт модель китапхана мѳдире Флүрә Шакирова, ҡала Мәҙәниәт һарайының “Ирәмәл” халыҡ театры режиссеры Гѳлнара Ғилманова кеүек алдынғы ҡарашлы, белдекле ҡатын-ҡыҙҙарҙың һәм Белорет медицина колледжы директоры Азат Хамматовтың иңенә ятты.\nКонкурстың тәүге һынауы - “Визит карточкаһы”нда ҡыҙҙарҙың тәбиғи артистизмы, сәхнәлә үҙ-үҙен тота белеүе менән бергә башҡорт гүзәлдәренә генә хас тыйнаҡлығы, һѳйкѳмлѳлѳгѳ лә сағылды. Һылыуҙар видеояҙмалар ҡулланып атайсалы, ғаиләһе менән таныштырҙы, күңел һалған шѳғѳлдәре, уй-ниәттәре тураһында һѳйләне.\n“Ирекле осош” атамаһы аҫтында иғлан ителгән ярыш иһә ысын мәғәнәһендә һоҡланғыс тамаша ине: әле зифа буйһындарын һығылдырып, тәңкәләрен сыңлатып бейегән, әле һандуғастай моң ҡойған башҡорт сибәрҙәренең һәр сығышы кѳслѳ алҡыштарға күмелде.\nБынан тыш, жюри ағзалары ҡыҙҙарҙың аш-һыуға оҫталығын, модельерлыҡ һәләтен, тыуған яҡтың тарихына ҡағылышлы һорауҙар ярҙамында белемен дә һынарға ѳлгѳрҙѳ. Тәмле еҫтәр аңҡытҡан бишбармаҡ, бәлеш, сәксәктәр, ҡул аҫтындағы әйберҙәрҙән әтмәләнгән ғәжәп күлдәктәр, күңел тетрәндерер йѳрәк һүҙҙәре буласаҡ медицина хеҙмәткәрҙәренең ян-яҡлап маһир булыуҙарына инандырҙы.\nҺѳҙѳмтәлә, Нурания Миңлеғолова - “Ихлас һылыуҡай”, “Моңло һылыуҡай”, Айгѳл Яныбаева - “Оҫта һылыуҡай”, “Йор һүҙле һылыуҡай”, Гѳлсибәр Ғәйнуллина - “Һѳйкѳмлѳ һылыуҡай”, Динә Дауытова - “Аш-һыуға оҫта һылыуҡай”, Сандра Махиянова - “Ихтыярлы һылыуҡай”, Наҙгѳл Абдулғазина - “Телһѳйәр һылыуҡай”, Алһыу Йосопова - “Зирәк һылыуҡай”, Гѳлшат Баязитова - “Алсаҡ һылыуҡай”, Илүзә Байназарова - “Бейеүсе һылыуҡай”, Айгүзәл Абдрахманова - “Модельер-эколог”, Дияна Ҡужина “Тамашасы һѳйѳүе” номинацияларында еңеү яулаһа, “Һылыуҡай - 2020” конкурсының иң-иңе тип 291-се тѳркѳмдѳң студенты Регина Агилова билдәләнде.\nБарлыҡ һылыуҡайҙар иҫтәлекле бүләктәр, грамоталар алып һѳйѳндѳ. Башҡорт рухы, миллилек менән һуғарылған күркәм сара медицина колледжы һәүәҫкәрҙәренең дәртле йыр-моңдары, шиғри сәләмләүҙәре, ихлас тәбрикләүҙәр менән үрелеп барҙы.


Алма, беш, ауыҙға төш, тип ятмаһаң... » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Алма, беш, ауыҙға төш, тип ятмаһаң...\nАлма, беш, ауыҙға төш, тип ятмаһаң... 03.06.2016 // Йәмғиәт\nРоман Ибраһим улы янында оҙаҡ булмаһаҡ та, уның тормош девизын, изге уй-маҡсаттар менән йәшәүен баҙыҡ төҫмөрләнек. Ҡыҫҡаһы, эш тип янған уңғандар шикелле, ул да тик ятыуҙы һис белмәй. Мәҡәлә яҙыр алдынан күренекле ижадсының, “маҡсатымдан, заманымдан артта ҡалмам: үҙ-үҙемде ғүмер буйы еңә алһам” тигән шиғыр юлдары иҫкә төштө. Улар ошо күптәнге танышым өсөн яҙылғандай тойолдо. Әңгәмәсем – автомобиль ремонтлау тармағында эшен киң йәйелдергән шәхси эшҡыуар Роман МУСИН.\n– Әсе тир түгеп тапҡаның күпкә ҡәҙерле, тиҙәр. Шул уҡ ваҡытта көсәнмәй генә уңышҡа өлгәшеү тураһында ла йыш һөйләйҙәр. Һеҙ ҡайһыһына өҫтөнлөк бирәһегеҙ?\n– Намыҫлы хеҙмәт, нисек кенә булмаһын, әҙәм балаһына ҡыуаныс килтерергә тейеш һәм ғәмәлдә шулай. Кемгә нисектер, әммә шәхсән үҙем өсөн өйҙә бот күтәреп ятып ҡына алдыңа бер нәмәнең дә килмәүен яҡшы беләм һәм ваҡыт үтеү менән шуға нығыраҡ инанам. Теге, ата менән ул араһында булған ғибрәтле хикәйәт иҫкә төштө ҡапылда. Унда ла йорт хужаһы малайын тормошҡа әҙерләү ниәте менән төрлө эшкә ебәреп аҡса табырға ҡуша. Әсәһе балаһын йәлләгәндән уға йәшереп кенә үҙ кеҫәһенән бирә, йәнәһе, ғәзизе үҙе эшләп тапҡан. Шулай ҙа атай кеше ышанмай, ҡағыҙ аҡсаларҙы мейескә ырғытып яндырып тора, еңел тормошҡа өйрәнгән малайҙың быға һис тә иҫе китмәй, һәр саҡ көлөп кенә ҡуя. Сәме киләме, бүтән сәбәпме, берҙән-бер көн ул көнлөксөгә әйләнә – ялланып утын яра, һыу ташый, ер ҡаҙый... Һәм ҡайтып тимер тәңкәләрҙе атаһының усына һала. Бында ла атаһы ышанмай тәүҙә, элеккесә барыһын да дөрләп янған мейескә ырғыта. Шул саҡта үҫмер, бармаҡтарының бешеүен дә тоймай, ҡуҙ араһынан аҡсаларын сүпләргә тотонмаһынмы! Бына ошонан һуң ышана атай кеше уның хәләл көс түккәненә...\n– Егеттәрең машинаны биш бармағылай яҡшы белә, тип ышаныслы әйтә алаһыңмы?\n– Беҙ – барыбыҙ ҙа ауыл малайҙары, ә унда тормоштоң техниканан айырылғыһыҙ икәнен беләбеҙ. Бәләкәйҙән техника ене ҡағылып үҫтек, руль артынан баш күренмәй ҙә, ә аяҡтарҙы һуҙа-һуҙа педалде эҙләйбеҙ. Өлкәндәрҙән барыһын да өйрәндек, еңел ремонтҡа ла, капиталь ремонтҡа ла, егет ҡорона ингәс иһә белемде был тәңгәлдә лә камиллаштырҙыҡ. Ҡулдарҙы ауырттыра-ауырттыра тәгәрмәс алмаштырыуҙан башланған мәшәҡәттәр автомобилдең йөрәге һаналған двигателде һүтеп йыйыуға тиклем барып етте.\n– Ауыл малайҙары тигән һүҙбәйләнеште телгә алдығыҙ. Ҡайһы һыуҙы эсеп үҫтегеҙ?\n– Беҙ – төркмәндәр. Милләтебеҙ төркмән икән тип уйлап ҡуймағыҙ, һәммәбеҙ ҙә Баймаҡ районының 1-се Төркмән ауылынан. Уң ҡулым – Рифат Ҡолмөхәмәтов. Бер туған ағайым Иршат менән “тимер ат”тарҙы дағалайбыҙ. Дағалайбыҙ тигәнем, беренсенән, тәгәрмәс менән бәйле эштәргә күмелгәнбеҙ – тишелгәнен ямайбыҙ, ҡышҡы тәгәрмәсте йәйгелеккә алмаштырабыҙ йәки киреһенсә. Яҙлы-көҙлө эш күбәйә, хәйер, бүтән саҡта ла тик ултырмайбыҙ. Бынан тыш, “жестянка”ға тотондоҡ. Йомарланған ҡағыҙға оҡшағаныраҡ машинаны кәнфит ҡағыҙы шикелле ялтырап торғанға әүерелдерәбеҙ.\n– Һеҙ бөтә эштәрҙең дә яҡшы ойошторолоуын ышандырып һөйләнегеҙ. Шулай ҙа күңелде өйкәгәне лә барҙыр бит?\n– Йәшермәйем, ләкин туғаным әйтмешләй, хәл ителмәй торған мәсьәлә булмай. Ҡайһы саҡта бер нәмәгә күңел әрнеп китә, бәғзе берәүҙәр “ҡорос ат”ын артығы менән ныҡ ҡамсылап ташлай, уға тимер генә тип ҡараһаҡ та, һәр машинаның да йәне бар бит ул. Ҡарап-һыйпап ҡына йөрөтөргә кәрәк.\n– “Шиномонтажка”ғыҙ Өфөнөң үҙәгендә урынлашҡан. Ҡайҙа ҡарама, хәҙер аҙым һайын улар. Тәгәрмәсең тишелдеме, боронғо шикелле оҙаҡ эҙләп йөрөргә кәрәкмәй, һәр урам мөйөшөндә тиерлек осратырға мөмкин. Миллионлы ҡалала конкурентлыҡҡа нисек ҡаршы тораһығыҙ?\n– Бынан 15 йыл тирәһе элек шәхси эшемде асҡайным. “Конкурентлыҡ” тигән һүҙгә килгәндә, һис кенә лә ҡурҡынысы юҡ, әгәр ҙә, алма, беш, ауыҙыма төш, тип тик ятмаһаң. Ә ысынында иң беренсе сифатҡа баҫым яһайбыҙ. Беҙ машиналарын хеҙмәтләндергәндәр рәнйеп йөрөмәһен, киреһенсә, маҡтаһын, тағы килһен.\n– Көрсөк, тиҙәр. Уның тәьҫирен тояһығыҙмы?\n– Машиналарҙың йылдан-йыл арта барыуы тураһында күп һөйләйҙәр. Бөгөн бер ғаиләлә бер нисә автомобилдең булыуы бер кем өсөн дә яңылыҡ түгел. Шуларҙан сығып фекер йөрөтһәң, көрсөк ике ятып бер төшөңә инмәй...\nТехникаға бәйле ремонт эше иң бысраҡтарҙан һанала. Шулай булыуға ҡарамаҫтан, Романдың ыҫпай кейеме тәүҙән үк күҙгә ташланды. Уның шулай уҡ эш тип янып-көйөп йөрөүенә лә иғтибар иттек. Була бит баҫҡан ерендә ут сәсрәтеүселәр!


Хәбәрҙәр: Мәскәүҙә Сүриәнән ҡайтҡан рәсәйлеләрҙе ҡаршы алдылар.\nМәскәүҙә Сүриәнән ҡайтҡан рәсәйлеләрҙе ҡаршы алдылар.\nУҙған төндә Мәскәүҙең Домодедово аэропортында Сүриәнән китергә теләгән рәсәйлеләрҙе ҡаршы алдылар. Бейруттан МЧС-тың ике самолеты менән йәмғеһе 77 кешене, күбеһенсә ҡатын- ҡыҙҙарҙы һәм балаларҙы алып ҡайттылар.\nКүптәрҙе, айырыуса ҡатнаш ғаиләләрҙе Рәсәйҙәге тормош, эшкә урынлашыу мәсьәләләре борсой. Ҡайһы берҙәре Ливан баш ҡалаһына ни ҡәҙәр ҙур ауырлыҡтар менән барып етеүҙәре тураһында һөйләй. Рәсәй дипломаттарының һүҙҙәре буйынса, бында планлы эвакуация хаҡында түгел, ә төрлө сәбәптәр арҡаһында Сүриәнән китергә теләгәндәр хаҡында һүҙ бара.\nҺуңғы мәғлүмәттәр буйынса, сәбәптәр етерлек: 2 йыл буйы дауам иткән ҡораллы конфликттың үҙәге- йәнә Хомс ҡалаһы. Баш күтәреүселәрҙең һәм хөкүмәт ғәскәрҙәренең алышы Алеппо, Дераа һәм Дәмәшк тирәһендә туҡтамай. Оппозиция сафтарындағы радикаль төркөмдәр Хама ҡалаһында теракт ойошторған, 42 кеше уның ҡорбаны булған.\n2011 йылдың мартынан бирле, Сүриәлә 60 мең кеше һәләк булған, ярты миллиондан ашыуы илде ташлап киткән.


Бөгөн Өфөлә тәүге тапҡыр социаль хеҙмәттәр йәрминкәһе үтте\nҒаиләгә һәм балаларға ярҙам күрһәтеү республика үҙәге тарафынан ойошторолған сараға килгән һәр кем юридик, психологик һәм башҡа йүнәлештәр буйынса бушлай консультация алды.\nМәғлүмәт-консультация үҙәге бүлмәһенән халыҡ төшкө сәғәттәрҙән алып өҙөлмәй. Бында улар үҙҙәрен борсоған һорауҙарға яуап алды. Ошонда уҡ юрист, социаль хеҙмәткәр, психолог кеүек белгестәр ҙә эшләне. Һорауҙар төрлө. Ярҙам һорап башлыса күп балалы ғаиләләр мөрәжәғәт итте.\nЙәрминкәлә шулай уҡ социаль ярҙамдың башҡа төрҙәре лә эшләне. Балалар һәләтен, уларҙың психологияһына төшөнөү өсөн ижади зона тәҡдим ителһә, ә бында иһә һәр кем үҙенең һаулығын тикшертә алды. Социаль ярҙам йәрминкәһе сиктәрендә Ҡала Советы депутаттары ла граждандарҙы ҡабул итте. Шәхси һорауҙарға ҡарағанда, киң ймәғәтселекте борсоған мәсьәләләр менән мөрәжәғәт итеүселәр күберәк булды.\nВадим лукьянов, Өфө ҡала советы депутаты: «Халыҡ күбеһенсә торлаҡ-коммуналь хужалығы эшмәкәрлегенә бәйле һорауҙар менән мөрәжәғәт итә. Көрсөккә бәйле финанслау мәсьәләһе лә киҫкен тора. Ниндәй генә һорауҙар булмаһын, беҙ яуапһыҙ ҡалдырмаҫҡа тырышабыҙ. Һәр проблеманы хәл итеү яҡлыбыҙ».\nҒаиләгә һәм балаларға ярҙам күрһәтеү республика үҙәге ойошторған социаль хеҙмәттәр йәрминкәһе үҙ маҡсатына иреште тип әйтергә мөмкин. Ваканциялар йәрминкәһенән айырмалы, был сара тәүге тапҡыр ойошторолдо. Һәм дауамлы булмаҡсы, ти улар.\nСоциаль хеҙмәттәр йәрминкәһе бөгөн ҡаланың Совет районы граждандарын ҡабул итһә, алдағы көндәрҙә сараның республика кимәленә сығыуы көтөлә.


Архангел районының Баҡалды ауыл советы биләмәһенә ҡараған Тирәкле ауылында Германиянан килгән гражданин ял базаһы төҙөй башлаған\nАуыл халҡы бының менән килешмәй. Инвестор килеүенә шатланырғамы?\nТирәкле мәктәбенә ҡаршы урынлашҡан ер участкаһы ошолай ныҡлы һаҡ аҫтында. Тиҙҙән мәктәп эргәһендә генә ял базаһы буласаҡ икән. Быны беҙгә Герхард Фокт Йоханнес әйтте. Ул ауыл осонда ике гектарға яҡын ер һатып алған.\nҺуҙылыуы аңлашыла, ер өсөн документ юллау тиҙ башҡарыла торған эш түгел.\nВәхитовтар ғаиләһе һигеҙ бала тәрбиәләй. Улар әле участка алырға сиратта тора.\nБаҡалды ауыл биләмәһендә ер ябай халыҡҡа һаҙлыҡлы яҡтан бирелә, ә ситтән килгәндәргә хозур тәбиғәт мөйөшө тәтей ти улар.\nХалыҡтың ғауға күтәреүе урынһыҙ, ти ауыл биләмәһе хакимиәте башлығы.Мәктәп ҡаршыһында күп балалы ғаиләләргә лә ер бүлеп биреләсәк.\nЕр өсөн көрәш башҡорт илендә борондан булған, һәм туҡтағаны юҡ. Икенсе Швейцария тип аталған хозур тәбиғәтле республикабыҙ ҡыҙыҡтырырлыҡ та шул. Туризмды үҫтереүгә үҙебеҙҙекеләр ныҡлап тотонмай икән, уны ситтәр үҙ ҡулына аласаҡ. Сөнки инвесторҙарҙы йәлеп итеү йылдан-йыл әүҙемләшә бара. Миҙалдың ике яғы булғандай, был мәсьәләгә бер яҡлы ғына ҡарау мөмкин түгел. Бәлки, Инйәр буйында урынлашҡан Тирәкле ауылында ысынлап та киләсәктә туристар өсөн бынамын тигән ял йорто асылыр. Ә күп балалы һәм эш юҡ тип аптырап йөрөнгән ғаилә башлыҡтарына унда хеҙмәт урындары булыр.Тик килем артынан ҡыуғанда ла аҫабалыҡ төшөнсәһе лә ерҙә ятып ҡалмаһын ине.


Башҡалар фекере мөһимме?\n2 Июль 2019, 17:01\nҮҙебеҙ йәшәгән дәүергә байҡау яһаһаҡ, уны кеше алдында үҙ-үҙеңде күрһәтеү, маҡтаныу, кеше фекеренә бәйле булыу заманы, тип атарға булыр ине. Бер һүҙ менән әйткәндә, быларҙың барыһын да урыҫ телендә ҡулланылған «понт» һүҙе менән берләштереп була, буғай. Саф башҡортса яңғырашлы тәржемәһен таба алманым. Маҡтаныу, маһайыу, шапырыныу... Ҡайһыныһын ғына алһаҡ та бөтә мәғәнәһен үҙ эсенә алмай кеүек. Хәйер, уныһы мөһим дә түгел.\nНисек тә булһа кеше алдында үҙеңде күрһәтеп ҡалырға тырышыу, башҡаларҙың фекеренә бәйле булыу, бар тормошоңдо шул нигеҙҙә ҡороу—ул сир. Унан ҡотолорға кәрәк. Fүмер буйы кеше һүҙенән ҡурҡып, кеше теләгәнсә генә йәшәп булмай бит. Башҡаларға бик оҡшамаһа ла, улар алдында был бик текә күренмәһә лә үҙ ҡыҙыҡһыныуҙарыңды, үҙ мөмкинселектәреңде беренсе урынға ҡуйырға кәрәк. Кеше бер ҡасан да риза ҡалмаясаҡ ул. Кире яғыңды күрергә телә-гән кеше барыбер әмәлен табасаҡ: яртылаш тулы булған стакандың буш өлөшөн генә күрәсәк, күҙ яуын алырҙай раузаның энәләренә бәйләнәсәк, хатта ап-аҡ ҡағыҙ битендә лә ҡара нөктә табасаҡ.\nКеше һүҙенә бәйле булыу, маһайырға ынтылыу тигәндән, һәр кемебеҙҙең тиерлек тормошоноң айырылғыһыҙ бер өлөшөнә әйләнгән социаль селтәрҙәргә генә күҙ һалайыҡ. Бәғзеләрҙең ундағы биттәре меңәрләгән фотоларҙан, унан да күберәк «дуҫтар» иҫәбенән һығылып тора. Ҡайһы берәүҙәрҙең фекеренсә, сәхифәләге «дуҫтар»ыңдың күплеге һинең әһәмиәтлелегеңде, «текә»легеңде күрһәтә, күрәһең. Яҡшы танышың булмау ғына түгел, урамда осраҡлы ғына күреш-кәндә лә сәләм дә бирмәй үтеп киткән кешеләрҙең ныҡышып-ныҡышып дуҫтарға өҫтәлеүенә башҡаса аңлатма таба алмайым... Әммә «Бәйләнештә» селтәрендә дуҫтарҙың күплеге бер нисек тә һинең кеше алдындағы абруйыңды күтәрә алмай. Ниндәйҙер абруйға эйә булғың килә икән, уны эштәр аша яуларға кәрәктер, ә көсләшеп «дуҫтар» иҫәбен арттырыу менән түгел. Әлбиттә, икенсе маҡсаттар күҙ уңында тотолғанда—уртаҡ ҡы-ҙыҡһыныуҙар, аныҡ маҡсаттар булғанда «виртуаль донъяла» ла үҙеңә яңы дуҫтар табыу насар түгел.\nШул уҡ социаль селтәрҙәргә һәр бер аҙымыңды күрһәтеп торған кәрәккән дә, кәрәк-мәгән дә фотоларҙы тултырыу ҙа, ниндәйҙер кимәлдә кеше фекеренә бәйле булыуҙан киләлер ул. Ни булһа ла берәйһе күрһен, комментарий яҙһын, нисек шәп йәшәүеңде күреп көнләшһен... Һуңғы ваҡытта барлыҡҡа килгән «селфи» тигән нәмә менән дә артыҡ ныҡ «ауырыр»ға кәрәкмәйҙер ул. Юғиһә, бәғзеләр бының менән шул тиклем ныҡ мауыға, хатта мәсеткә барғанда ла шуның менән булалар. Иман йортона үҙ-үҙеңде күрһәтеп фотоға төшөр өсөн йөрөмәйҙәр ул. Мәсеткә фәҡәт ғибәҙәт ҡылыу өсөн баралар.\nЯрай, үҙеңә бик ныҡ оҡшай икән, социаль селтәрҙәге битеңде тормошоңдоң һәр көнөн тиерлек күрһәтеп торған фотолар менән тултырҙың, ти. Әммә ныҡышып комментарий талап итеү, компьютерға текәлеп кемдеңдер комментарий яҙғанын көтөп ултырыу, яҙһалар—ҡыуаныу, киреһенсә булһа—көйөнөү, кемдеңдер фекеренә бәйле булыу нормаль күренеш түгел. Теге йәки был урынға барғанда һәр бер аҙымыңды фотоға төшөрөү ҙә... Юғиһә, бәғзеләргә ҡараһаң, улар ҡайҙалыр тап фото төшөр өсөн генә бара кеүек.\nСоциаль селтәрҙәрҙә урынлаштырылған статустар, стеналағы яҙмалар тураһында ла бер нисә һүҙ әйтеп үткем килер ине. Әлбиттә, үҙеңдең теге йәки был ҡыҙыҡһыныуҙарыңды, күңел торошоңды сағылдырған яҙмаларҙы үҙ битенә урынлаштырыу һәр кемдең үҙ иркендә. Әммә социаль селтәрҙәге битеңдә «Йә Аллаһ! Атай-әсәйемә, миңә, туғандарыма һаулыҡ, муллыҡ бир», «Раббым, Һинән генә һорайым, гонаһтарымды ярлыҡа» тигәнерәк характерҙағы һүҙҙәр яҙыу бер ҙә килешмәй. Доға—ул Аллаһ менән Уның ҡоло араһында ҡала торған ғибәҙәт. Аллаһ һинең доғаларыңды ишетһен өсөн, ихлас күңелдән Уның үҙенә мөрәжә-ғәт итергә кәрәк. Социаль селтәрҙәр инде—Раббыңа мө-рәжәғәт итеү сараһы түгел. Улай ҡыланыу бер ҙә генә иман күрһәткесе һаналмай.\nВиртуаль донъянан ҡарашты алып, реаль тормошҡа күҙ һалһаҡ та кеше фекеренә, кеше һүҙенә бәйле булыу күҙгә ташлана. Кеше ни әйтер, кеше алдында кәм-хур булмайым, тип йәшәй күптәр. Ә башҡалар алдында оят булыр, тип уйламайҙар. Гонаһҡа батыуҙан, кеше алдында гонаһлы бәндә булып күренеүҙән бер ҙә ҡурҡмай-ҙар ҙа, оялмайҙар ҙа.\nӘлеге лә баяғы маһайыу билдәһеме, интернетҡа «текә» туй үткәреп, шуның фотоһын һалалар, йәнәһе лә берәүҙән кәм-хур түгелдәр. Туйға тиклем зина ҡылып, йөклө сығыуҙарынан да, байрам үткәреү өсөн кредит алып, рибаға батыуҙан да ҡур-ҡмай бит кеше. Эйе, кафе-ресторандарҙы ҡуртымға алып, тамада саҡырып, бер иш программаға, бер үк күренештәргә ҡоролған туйҙар үткәреү ҙә әлеге ваҡытта модаға инеп китте. Башҡорт халҡы «юрғаныңа ҡарап, аяғыңды һуҙ» тиһә лә, быға иғтибар итеү күптән юҡ инде. Бер көн туй үткәреү өсөн кәрәккәненә лә, кәрәкмәгәненә лә аҡса тығып, исраф ҡылып, тағы ла шул рибаға баталар. Ни булһа ла кешенән кәм-хур булмайым... Кеше туйын хөрт кенә үткәрҙе тип әйтмәһен... Тантананың ялтырауыҡлығына ҡарап, һоҡланһын, йә көнләшһен... Артыҡ ялтырауыҡлы туй ҙа бер көн була ла үтә лә китә. Киләсәгеңде лә уйларға кәрәк бит. Туйың тураһында кемдеңдер ҡыйыш фекер әйтеүенән бер ерең дә төшөп ҡалмай бит. Иң мөһиме—ҡорған ғаиләң ныҡлы булһын. Аҙаҡ күптәр йылдар дауамына һуҙылған кредит түләү-ҙән ялҡып, терһәген тешләрҙәй булып, нимәгә кәрәк булды шул, тип уйлай ҙа, тик һуң инде...\nХәҙерге көндә парта артында ултырған һәр бер балала тиерлек смартфон, планшет бар. Уйлап ҡараһаң, бала өсөн улар-ҙан бер ниндәй ҙә файҙа юҡ, бары тик зыян ғына. Әммә бала һорай икән—ата-әсә алып бирә. Кәрәк икән, кредит алып, рибаға ла бата. Ул планшет, смартфондарҙан бер ниндәй ҙә файҙа юҡ. Бала бары тик күҙҙәрен боҙа, шундағы теләһә ниндәй уйындарға әүрәп, ваҡытын әрәм-шәрәм итә, дәрестәре тураһында онота...\nКеше ни әйтер, кешенән кәм-хур булмайым, тип кенә үҙ мөмкинселектәребеҙ, үҙ теләк-тәребеҙ тураһында ла онотмаһаҡ ине. Башҡалар фекеренә бәйле булыуҙан, башҡаларға оҡшарға теләүҙән арынырға кәрәк. Булғанына шөкөр итә белеү ҙә мөһим. Мөмкинслегең юҡ икән, ғаиләңдең ауыҙынан өҙөп алып, ниҙәндер үҙеңде мәхрүм итеп иномаркала елдереү бер яҡтан көлкө генә бит. Кеше алдында маһайыу мөһим түгел, теге-был йомошоңдо үтәү өсөн самаңа тап килгән арзаныраҡ машина ла бара бит. Кәрәкһә лә, кәрәкмәһә лә йөҙ кейем алыштырыу, донъя малы йыйыу, ҡиммәтле машинала елдереү, шаулы, исрафлы туй тантаналары үткәреү—бары тик тышҡы ялтырауыҡ ҡына. Бының менән берәү ҙә бәхетле була алмай. Әгәр ҙә күңел торошоң тыныс һәм бөтөн түгел икән, тышҡы ялтырауыҡтан ни фәтеүә? Шулай түгелме ни? Ә һеҙ ниндәй фекерҙә?


Тауҙар иле Афғанда сынығыу алып » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Шәхестәр » Тауҙар иле Афғанда сынығыу алып\nТауҙар иле Афғанда сынығыу алып 24.02.2017 // Шәхестәр\nҺуңғы ваҡытта ил етәкселеге тарафынан йәш быуынды илһөйәрлек һәм ватансылыҡ тойғоһонда тәрбиәләү бурысы ҡуйыла. Сираттағы яңылыҡтар тапшырыуын тыңлағанда, күңелемдә тыуған бер һорау тынғылыҡ бирмәне: “Юғары вазифаға тәғәйенләнгәндәр араһында хәрби низағтарҙа ҡатнашып, ысын мәғәнәһендә сынығыу алған ир-егеттәр эшләйме икән?” Һорауыма яуап табыу өсөн бер нисә районға шылтыратып белештем, әммә етәкселәр араһында Афған йәки Чечен һуғышында ҡатнашыусылар табылманы. Бирәм тигән ҡолона сығарып ҡуйыр юлына тигәндәй, осраны ундай герой. Сибай ҡалаһы хакимиәтенең мәғариф бүлеге етәксеһе Ғаяз Хәсәнов шанлы Афған юлын үткән икән. Етмәһә, күптән түгел ул матур юбилейын да билдәләгән.\nАта-әсә кәңәшен тотоп...\nБаймаҡ районының хөрмәтле уҡытыусылары Разия менән Әхмәҙулла Хәсәновтарҙың ғаиләһендә донъяға килгән Ғаяз бала саҡтан ҡыҙыҡһыныусан, тырыш, ныҡышмал булып үҫә. Ул ваҡытта уҡытыусыларҙы өс йыл һайын төрлө мәктәптәргә уҡытырға ебәрәләр, шуға күрә Хәсәновтар райондың Әхмәр, Йомаш, Беренсе Этҡол, Кәрешкә, Муллаҡай, Ҡолсора ауылдарында йәшәй. Атаһы күп йылдар мәктәп директоры була, үҙе эшләгән ауылда өр-яңы мәктәп һалдырып, коллективта абруй һәм ихтирам яулаған шәхесте яҡташтары бөгөн дә тик яҡшы яҡтан телгә ала.\nЙомаш ауылында тыуып үҫкән үҫмер мәктәпте Ҡолсорала тамамлай. Ата-әсә балаларын үҙ өлгөһөндә тәрбиәләргә тырыша, бигерәк тә улдарының үҙҙәренең юлын һайлауын теләй. Ата-әсәһенең кәңәшен тотоп, артабанғы яҙмышын уҡытыусылыҡҡа бағышларға хыялланған Ғаяз башта армия сафына барыуҙы хуп күрә. Йәшләй спорт яратҡан, волейбол, футбол буйынса районда беренселекте яулаған, өҫтәл теннисын үҙ иткән, гер күтәреүҙә бер кемгә лә алдынғылыҡты бирмәгән егеткә әрме хеҙмәте ауыр тойолмай. Ватан алдындағы изге бурысын үтәп, артабан белемен юғары уҡыу йортонда дауам итергә уйлай.\nВатан ҡушҡан бурыс\nСифатлы физик әҙерлек үткән баһадир кәүҙәле, теремек, шаян һәм үткер ҡарашлы Ғаяз Хәсәновҡа хәрби етәкселәр шунда уҡ күҙ һала. Алты ай буйына Алыҫ Көнсығышта хәрби күнекмәләр үткән, төрлө хәлгә әҙер булыу серҙәренә өйрәнгән һалдаттар үҙҙәрен ҡайҙа әҙерләүҙәрен һиҙемләй, әлбиттә, әммә береһенең дә быны ҡысҡырып әйтергә батырсылығы етмәй. Сөнки, ниндәй генә осор булмаһын, һалдат Ватаны ҡушҡан бурысты үтәй. Үҙ илеңде һайлап алмаған кеүек, ниндәй ғәскәрҙә хеҙмәт итәсәгеңде лә һайлау мөмкин түгел. Быуындары ла ҡатып етмәгән үҫмерҙәрҙе тәүге айҙарҙан уҡ ҡулдарына ҡорал тоторға, парашюттан һикерергә, көтөлмәгән һөжүмгә яуап бирергә өйрәтеүҙәренә ҡарап, егеттәр үҙҙәрен яуға ебәрәсәктәрен тоя, әлбиттә.\n– Тәүге ваҡытта шул тиклем ауыр булды: тәбиғәте ҡырыҫ, тауҙары ҡаялы. Тап бында йәшәү һәм үлем менән күҙмә-күҙ осрашаһың: тауҙар ҡуйынында йәшеренгән, яҡшы ҡоралланған дошмандарға ҡаршы көрәштә яҡын дуҫтарыңды юғалтыу – иң ҡыйыны, – ти минең әңгәмәсем.\nКүңелгә әрнеү ҡатыш һеңеп ҡалған хәтирәләрҙе ҡайтанан яңыртыуҙан да ауыр хис юҡлығын белһәм дә, Ғаяз Әхмәҙулла улынан Афған һуғышы хәтирәләрен күберәк тағатыуын үтендем. “Уның нимәһен һөйләйһең?” – тип яурынын һелкһә лә, геройымдың һағыш сорнап алған йөҙөнә ҡарап, шул мәлдәрҙе ҡайтанан күҙ алдына килтереүен төҫмөрләүе ҡыйын түгел. Әңгәмәне дауам итеп:\n– Айырыуса бер ғәйепһеҙгә һәләк булған иптәшеңдең үлемен кисереүе ауыр. Ҡайһы саҡ ни өсөн алышҡаныбыҙҙы ла белмәнек: ҡайҙа ҡарама – атыш, үлтереш, һуйыш... Өйҙәгеләргә бер нәмә белдермәй хат яҙабыҙ, уларҙың барыһы ла Ташкент ҡалаһынан ебәрелә. Батареяла хеҙмәт иткәндәрҙең күбеһе башҡорттар, татарҙар, сыуаштар һәм украиндар булды. Шуныһы ҡыҙғаныс: байтаҡ хеҙмәттәштәр тыуған төйәгенә “ҡурғаш” табутта ҡайтты. Әрме минең өсөн сынығыу ғына түгел, ә тотош тормош мәктәбенә әүерелде.\nҺалдаттың күргән-кисергәндәрен бик һаран һүрәтләүен аңларға мөмкин, сөнки һуғышты үҙ иңендә татыу, иптәштәреңде юғалтыу күңелгә мәңге уңалмаҫ яралар һала. Әйткәндәй, әрме йылдарының үҙенә күрә ҡыуаныслы минуттары ла була. Ватан алдындағы бурыстарын теүәл үтәп, тыуған яҡтарына ҡайтырға юлланған һалдаттар самолетта осҡан саҡта бортпроводниктың “Хәҙер беҙ Башҡорт Автономиялы Совет Социалистик Республикаһы аша үтәбеҙ” тигән иғланын ишеткәс, күҙҙәргә йәш төйөлдө, йөрәктәр йыш-йыш тибә башланы, үҙем дә һиҙмәҫтән иллюминатор аша аҫҡа ҡарайым: унда ғәжәйеп матур йәшеллек, ниһайәт, ҡаялы-ташлы Афған еренән сығыуыбыҙға инандым”, – ти Ғаяз Хәсәнов.\nКүкрәгенә төрлө миҙал тағып, старшина дәрәжәһенә лайыҡ булып, шанлы Афған яуын үткән Ғаяз Әхмәҙулла улы 1987 йылдың 12 майында тыуған яғына ҡайтып төшә.\nЯуланаһы үрҙәр алда әле\nТормоштоң әсеһен-сөсөһөн үҙ иңендә татып ҡайтҡан егет ауылда, ата-әсәһе янында, оҙаҡ ятыуҙы хуп күрмәй. Көҙгөһөн документтарын юғары уҡыу йортона тапшырғанға тиклем бер аҙ эшләп алыу теләге менән яна. Учалы районының Өргөн балалар йортонда вожатый булараҡ эш башлай.\nБалалар, бигерәк тә малайҙар һалдат ағайҙарын тиҙ арала үҙ итә, улар бергәләшеп төрлө спорт сараларында ҡатнаша, кисәләр үткәрә.\nБашҡорт дәүләт педагогия институтының физика-математика факультетына уҡырға керә егет. Ғаяз өсөн ысын мәғәнәһендә тулы ҡанлы студент тормошо башлана. Үҙешмәкәр түңәрәктәргә йөрөп, белем усағының мәҙәни тормошонда ҡайнаһынмы, йә булмаһа институт даны өсөн ҡала кимәлендә спорт ярыштарында алдынғылыҡты яулаһынмы – барыһына ла өлгөрә, һәммәһендә лә һынатмай. Бар яҡлап талантлы, юғары эрудициялы, рухлы һәм дәртле егеттең артабан фән юлын һайлауын теләп, уҡытыусылары институтта ҡалырға өндәй. Әммә Туймазы ҡыҙына ғашиҡ булып, студент туйы үткәреп ғаилә ҡорған Лүзиә менән Ғаяз Хәсәновтар тыуған яҡтарына эшкә ҡайта.\n1993 йылда Ниғәмәт урта мәктәбендә физика уҡытыусыһы булып хеҙмәт юлын башлай Ғаяз. Артабан Үрге Яйыҡбай мәктәбенә директор итеп тәғәйенләйҙәр, 1998 йылда Беренсе Этҡол ауылында урынлашҡан Башҡорт республика лицей-интернатын етәкселек итеүҙе ышанып тапшыралар. Ул эшләгән осорҙа лицей республикала беренселәрҙән булып Интернет селтәренә тоташтырыла, заманса технологиялар ҡулланыла. Ошо төбәктең ҡыҙ һәм егеттәре күпләп техник йүнәлешле уҡыу йорттарына уҡырға керә, белем биреү кимәле яҡшыра.\nЯуланған уңыштары, ең һыҙғанып башҡарған эштәре уңған етәксене бер урында тапанып торорға мөмкинлек бирмәй. 2005 йылда үҙ хеҙмәтенең оҫтаһына әүерелгән булдыҡлы етәксене яңы белем усағына директор итеп тәғәйенләйҙәр. Был юлы Хәсәновтар Сибай ҡалаһына юллана. Рамазан Өмөтбаев исемендәге башҡорт лицейында эш башлау тәжрибәле етәксегә ауыр булмай. Ул инновациялы белем усағын яңы бейеклектәргә күтәрә, 2007 йылда лицей “Мәғариф” өҫтөнлөклө милли проекты нигеҙендә миллион һумлыҡ грант алыуға өлгәшә. Был үҙ сиратында уҡыу йортоноң матди-техник базаһын үҫтереүгә ҙур өлөш индерә.\nШуныһы иғтибарға лайыҡ: ҡасандыр уҡытыусылары йәш белгескә оло өмөт бағлап, фән юлынан барыуын теләгән, ә йылдар үтеү менән уларҙың ышанысын аҡлап, Ғаяз Хәсәнов философия буйынса кандидатлыҡ диссертацияһын яҡлай. “Ни өсөн философия?” тигән һорауыма: “ Философия – шул уҡ математика кеүек аҡыл фәне”, – тип яуапланы ул.\nАлдынғы ҡарашлы, һәр саҡ яңы идеялар менән янған, замандан бер аҙым алда атлаған тынғыһыҙ етәксегә 2009 йылда Сибай ҡалаһы хакимиәтенең мәғариф бүлегенә етәкселек итеү бурысын ышанып тапшыралар. Тормоштоң нескәлектәрен яҡшы тойған, мәғариф өлкәһен үҙенең биш бармағы кеүек яҡшы белгән ир-уҙаман был тармаҡҡа ҡағылған “ҡулайлаштырыу еле”нә лә бирешмәй. Киреһенсә, белем биреүҙең төрлө юлдарын эҙләй, яңыса уҡытыу алымдарының ҡайһы мәктәп өсөн уңайлы булыуын өйрәнә, белем биреү учреждениеларының матди-техник базаһын киңәйтеү, заманса ҡорамалдар менән тулыландырыу өсөн бар тырышлығын һала. Берҙәм дәүләт имтихандары буйынса ҙур һәм маҡсатлы эш алып барыла, һөҙөмтәлә һынау осоронда талаптарҙы боҙған бер осраҡ та теркәлмәй. Сибай уҡыусылары һәм педагогтары республика, төбәк-ара, Бөтә Рәсәй конкурстарында, олимпиадаларҙа ҙур еңеүҙәргә өлгәшә. Ул етәкләгән осорҙа ғына ла Арҡайым ҡасабаһында балалар баҡсаһы-башланғыс мәктәп комплексы, “Сулпылар”, “Әкиәт”, “Ҡурай”, “Алтынай” балалар баҡсалары үҙ ишектәрен аса. Бөгөн ҡалала мәктәпкәсә йәштәге учреждениеларға бөтөнләй сират юҡ. Һуңғы йылдарҙа гимназия, 12-се мәктәп, Рамазан Өмөтбаев исемендәге башҡорт лицейы, “Әкиәт” балалар баҡсаһы, Балалар ижады үҙәге Рәсәйҙең иң алдынғы 100 белем биреү учреждениеһы исемлегенә индерелә.\nГеройымдың алда әйтелгән “Әрме минең өсөн тормош мәктәбенә әүерелде” тигән һүҙҙәрен иҫәпкә алып, ысынлап та, ябай һалдат күңелендә Афған ерендә үк “Ошо тамуҡтан имен-һау ҡотолһам, яуҙа һәләк булған иптәштәрем өсөн дә халҡыма тоғро хеҙмәт итермен” тигән хыялы булғандыр. Ғаяз Әхмәҙулла улы барлыҡ эше, ҡылған ғәмәлдәре, яулаған уңыштары менән халҡына фиҙакәр хеҙмәт итеүен дауам итә, замандаштарына өлгө күрһәтә. Яугир-интернационалистың күңелендә тормошҡа ашмаған бер хыялы бар: ҡасандыр үҙе үткән яу юлдарынан тыныс тормошта ҡайтанан урау, һәләк булған иптәштәренең рухы алдында баш эйеү, Йәшәү тигән мәңгелек төшөнсәнең ни тиклем ҡәҙерле булыуын тойоп, артабан да халҡы өсөн хеҙмәт итеү. Ә иң ҙур теләге – донъялар имен торһон!\nТотош уҡырға 499


Килем ауылында «Әбейҙәр сыуағы» байрамы үтте // Йәмғиәт | новости башинформ.рф\nКилем ауылында «Әбейҙәр сыуағы» байрамы үтте\n17:52, 5 сентября 2012 Йәмғиәт\nБүздәк районының «Килем» тарихи-мәҙәни үҙәге «Әбейҙәр сыуағы» байрамын үткәрҙе. Килем ауылы мәҙәниәт йорто алдындағы махсус майҙансыҡта милли татар аш-һыуы һәм ҡул эштәре күргәҙмәләре ойошторолдо.\nБайрамда барлыҡ ауыл халҡы, шулай уҡ Килем ауыл советы хакимиәте вәкилдәре ҡатнашты. Был көндө «Әбейҙәр сыуағы» кеүек матур йолаларҙы быуындан быуынға тапшырған оло инәйҙәргә рәхмәт һүҙҙәре әйтелде. Улар өсөн Яҡуп ауылы мәҙәниәт йорто директоры Финара Бадахшанова һәм Килем ауылы мәҙәниәт йорто директоры Альмира Насырова боронғо татар йырҙарын йырлап ишеттерҙе.\nИнәйҙәр ҙә яуапһыҙ ҡалманы: шулай уҡ татар йырҙарын йырлап, гармунға рәхәтләнеп бейеп тә алды. Сара күмәкләп сәй эсеү менән тамамланды.\nТеги: байрамдар,тарихи-мәҙәни үҙәктәр,милли мәҙәниәт


Өфөнөң Октябрь районындағы 4 мең 600 гараждың 2 мең 600-ҙө һүтелергә тейеш | ГТРК «Башкортостан» — Новости Уфы и РБ\n01 октября 2015 — 19:37\nБаш ҡала хакимиәтендә законһыҙ ҡуйылған гараждарҙы асыҡлау буйынса эш башланды.Милек тураһында документтары булған гараж хужалары менән шәхси эш алып барыла. Милексенең шәхесе асыҡлана, теркәү мәғлүмәттәре тикшерелә. Ҡалала мәктәптәр янында 700-ҙән меңгә тиклем законһыҙ төҙөлгән ҡоролмалар урынлашҡан. Өҫтәүенә уларҙың күбеһе йылдар буйы файҙаланылмай, йә булмаһа ҡуртымға бирелә. Уҙған аҙналағы фажиғәле хәлгә бәйле ҡала хакимиәте башлығы тейешле хеҙмәттәргә Йәмәғәт хәүефһеҙлеге үҙәген һәм хоҡуҡ һаҡлау органдарын йәлеп итеп, мәктәптәр эргәһендә законһыҙ һалынған гараждарҙы һүтеүҙе әүҙемләштерергә ҡушты. Баш ҡала үҙәгендә законһыҙ урынлашҡан тимер гараждарҙы юҡ итеү буйынса эш әүҙемләшә. Тәү сиратта белем усаҡтарына, балалар баҡсаларына яҡын ултырғандары, тиҫтәләп йылдар буйы файҙаланмағандары һүтелә. Был эште бигерәк тә ата-әсәләр хуплай, сөнки улар электән хәүеф менән янаған урындарҙы тәртипкә килтереүҙәрен һораған. Әммә таҙартыу эштәре уҙған аҙналағы фажиғәнән һуң ғына көсәйә төшә. Күрелгән сараларҙың төп сәбәбе — халыҡ именлеген тәьмин итеү. Әммә ҡала халҡының ҡайһы береһе кире ҡарашта. Милек тураһында документтары булған гараж хужалары менән шәхси эш алып барыла. Металл конструкцияларҙы урынынан ҡуҙғатыуға ризаһыҙлыҡ белдергән граждандар менән был эш суд аша хәл ителәсәкГараж хужаһы тимер атының именлеге өсөн борсола. Хеҙмәт ветераны Таһир Әхтәриев тимер ҡоролманы машинан тыш, көҙгө уңышты һаҡлау өсөн дә ҡулланған. Хәҙер инде йәшелсә-емеште ҡуйырға урын булмаһа ла, ҡарарға бойһоноп, гаражын бушатыу эшенә тотонған. Башҡаланың 94-се лицей эргәһендә 30-ҙан ашыу гаражды ағастар алмаштыра. Хәҙер был йәшеллектә балалар ял итә. Совет районы хакимиәтенән белдереүҙәренсә, һәйкәлдәр һымаҡ ултырған һоро ҡаптар урынына нимә ҡалҡып сығырын урындағы халыҡ үҙҙәре хәл итә. Законға ярашлы, терәк-хәрәкәт аппараты ауырыуҙарынан яфаланған инвалидтарға йәшәгән урындарынан кәмендә 15 метр алыҫлыҡта гараж тотоу рөхсәт ителә. Өфөнөң Совет районында ғына 5 меңдән ашыу гараж иҫәпләнә. Быйыл уларҙың 200-ҙән ашыуы һүтелгән. Тимер ҡоролмалар ҡала ситенә сығарыла. Улар ҡуртымға алынған ошо майҙанда ваҡытлыса урынлаша. Хужаһы табылған осраҡта, ул гаражын алып китеү хоҡуғына эйә.


Аҙ тәьмин ителгәндәр өсөн район гәзиттәренә яҙылыуға — 134 миллион һум // Иҡтисад | новости башинформ.рф\nАҙ тәьмин ителгәндәр өсөн район гәзиттәренә яҙылыуға — 134 миллион һум\n14:25, 5 сентября 2018 Иҡтисад\nӨФӨ, 2018 йыл, 5 сентябрь. /«Башинформ» мәғлүмәт агентлығы/.\nМуниципалитеттар халыҡтың льготалы һәм аҙ тәьмин ителгән категорияларына ижтимағи-сәйәси район һәм ҡала матбуғатына яҙылыуға матди ярҙам бүлеү тураһында ҡарар ҡабул итә алыр ине, тип иҫәпләй кисә Өфөлә үткән медиафорумда ҡатнашыусылар. Йомғаҡлау резолюцияһы проектына аҙ тәьмин ителгән граждандарға баҫма киң мәғлүмәт сараларына яҙылыуға һәм интернетҡа инеүгә ярҙам механизмдарын төҙөү тәҡдиме индерелде.\n«Башҡортостан Республикаһы» нәшриәт йорто иҫәпләүҙәре буйынса, республика райондарында ошо категорияға ҡараған 93 мең самаһы гражданға яҙылыу ойоштороу өсөн йылына 134 миллион һум кәрәк. Иҫәптә дәүләт ҡала, берләштерелгән һәм район ваҡытлы баҫмалары ғына иҫәпкә алынған. Проектты республика ҡаҙнаһынан финанслау күҙ уңында тотола.\nТеги: матбуғатҡа яҙылыу


«Ирәмәл» паркында зыян күргән әсә менән бала бөгөн Силәбе өлкәһе дауаханаһына һалынды\nИҫегеҙгә төшөрәбеҙ, 29 мартта Ҡазандан килгән Лилиә Рамаҙанова ике балаһы менән Оло Ирәмәлгә сәйәхәткә юллана. Улар әйләнеп ҡайтмағас, туғандары ҡотҡарыусыларға мөрәжәғәт иткән. Кисә кис ғәҙәттән тыш хәлдәр министрлығы хеҙмәткәрҙәре бәләгә тарыусыларҙы таба. Әммә 13 йәшлек ҡыҙҙың туңып үлеүе асыҡлана.\nҠазандан килеп Ирәмәл тауында юғалған 32 йәшлек ҡатын, 13 һәм 5 йәшлек балалар табылды. Алынған мәғлүмәттәр буйынса, улар Силәбе өлкәһенең Төлөк ауылында туҡтала. Шәмбе иртән Ирәмәлгә китәләр. 7 километр күтәрелгәс парктың контроль пунктында туҡтап сәй эсеүҙәре мәғлүм. Тау башына менеп еткәндәрме, ҡасан аҙашҡандар, әлегә аныҡ мәғлүмәттәр юҡ. Һәр хәлдә туристар билдәләнгән ваҡытҡа әйләнеп ҡайтмай. Уларҙы эҙләргә Ғәҙәттән тыш хәлдәр министрлығы менән полиция хеҙмәткәрҙәре йәлеп ителә. Туристар дүшәмбе кисен генә табыла. 13 йәшлек ҡыҙ өшөүҙән һәләк була. Аяҡ-ҡулдары туңған З2 йәшлек ҡатын менән 5 йәшлек малай ауыр хәлдә. Ҡотҡарыусылар әйтеүенсә, уларҙы тапҡан урын үтә лә текә булып сыға, өҫтәүенә ҡалын ҡар ята. Ҡаза күреүселәрҙе тауҙан төшөрөп тиҙ ярҙам табиптарына тапшырғансы ла бер нисә сәғәт ваҡыт үтә.Бәлиғ булмаған ҡыҙ баланың үлеме буйынса әле тикшереү эштәре бара. Рәсми булмаған мәғлүмәттәргә ҡарағанда, ул тарлауыҡҡа осоп төшкән. Тап шул арҡала был ғаилә базаға әйләнеп ҡайта алмаған.\nИрина Крохина, Силәбе өлкәһе Һатҡы үҙәк дауаханаһының баш табибы:\n«Эвакуациялау өсөн эшләнгән йылытҡыслы ҡоролма ныҡ ярҙам итте. Табылған кешеләрҙе Һатҡы дауаханаһына килтергәнсе 4 сәғәт ваҡыт үтте. Килеп еткәнсе улар йылынып та өлгөргәйне. Иртәнге алтыла реанимацияға һалынып дауалау процедуралары үттеләр. Ҡаза күреүселәрҙе артабан Силәбе Үҙәк дауаханаһына оҙаттыҡ».\nИрәмәл тауына бәйле бындай хәл февралдә лә булғайны. Тауға артылырға теләгән 37 йәшлек турист 21 февралдә юғалғайны. Ҡотҡарыусылар уны «Ирәмәл» тәбиғәт паркының Белорет районы биләмәһендә тапты. Кадрҙарҙан күренеүенсә, табылған ирҙең сәләмәтлеге ҡәнәғәтләнерлек. Ҡотҡарыусылар әйтеүенсә, был турист иң ауыр мәлдәрҙә кәнфит менән туҡланған. Уның менән бергә Ирәмәлгә ете кеше менергә тейеш булһа ла, һауа торошоноң насарайыуы арҡаһында иптәштәре сәйәхәттән баш тарта. Бер үҙе юлға сыҡҡан турист бик тиҙ аҙаша. Был ир ҡырыҫ тәбиғәт шарттарында ике тәүлек үткәреүенә ҡарамаҫтан, бәхеткә күрә иҫән-имен ҡала.


Румынияла Ислам — Башҡорт Википедияһы\nРумынияла Ислам - 7 быуат элек үк килеп ингән дин. Әлеге көндә уны ил халҡының 0,3 проценты ғына тота (68 мең кеше).\nРумынияла Ислам Викимилектә\nКароль I мәсете. Констанца\nДобруджа XX быуатта. Румыния мосолмандарының күпселеге йәшәгән төбәк\nБорондан килгән тарихи дин булһа ла, мосолмандар дөйөм алғанда Төньяҡ Добруджала, Ҡара диңгеҙ яры буйында көн иткән. Был төбәк биш быуат дауамында тип әйтерлек (яҡынса 1420—1878 йылдар арауығында) Осман империяһы хакимлығы аҫтында була һәм Румыния составына 1878 йылдан һуң инә. Электән сөнниҙәр күберәк булған.\nИслам дине — Румынияла рәсми рәүештә танылған 16 дини инаныстарҙың береһе. Башлыса Ислам динен румын төрөктәре һәм румын (дунай) татарҙары тота.\n2002 йылғы халыҡ иҫәбен алыу мәғлүмәттәре буйынса, 67566 кеше (яҡынса илдең дөйөм халҡының 0,3 % ) динен Ислам тип күрһәткән. Этник йәһәттән илдең мосолмандары — башлыса урындағы төрөктәр (28 мең), татарҙар (ҡырым татар, бүжәк татар, нуғайҙар) (24 мең кеше), сиған-мосолмандар (15 меңләп кеше), албандар (3000 самаһы). Автохтон мосолмандар башлыса көнсығыш, үҙәк һәм көньяҡ Добруджаның ауыл ерендә, Констанца ҡалаһы янында, Ҡара диңгеҙ яры буйында йәшәй.\nШулай уҡ Румынияла совет осоронда Яҡын Көнсығыш иммигранттары һәм ҡасаҡтар (ғәрәптәр, курдтар, ирандар, афғандар һәм башҡа) төркөмдәре күренә башлаған (уларҙың бер өлөшө Румынияла уҡыған)— 5 мең тирәһе кеше. Уларҙың күпселеге Бухареста һәм илдең башҡа ҙур ҡалаларында йәшәй һәм йыш ҡына транзит мигрант булып торалар.\nРумынияла бөтәһе 80 мәсет эшләй. Констанца ҡалаһы Румынияның ислам үҙәге булып тора, бында Кароля I мәсете һәм мөфтиәт урынлашҡан. Констанца янындағы Мангалия ҡаласығында – 1525 йылда монументаль мәсет төҙөлгән булған. Ике мәсет тә дәүләттең тарихи ҡомартҡылары тип танылған, ҡомартҡылар иҫәбенә уҡ мәсет Һәршөв, Амзачея, Бабадаг һәм Тульчеа мәсеттәре инә. Румынияла 108 мосолман зыяраты бар.\nМосолмандарҙың хоҡуҡтары боҙолған осраҡтарҙа яҡлау өсөн Румыния ислам общинаһы "Румын мосолмандары альянсы" ойошмаһын булдырырға мәжбүр була, уның маҡсаты - мосолмандарҙың дини ихтыяжын ҡәнәғәтләндереү йәһәтенән һәр яҡлап ярҙам итеү.\n↑ Мусульмане и Ислам в Румынии\n(рум.) Liga Islamică şi Culturală din România (The Islamic and Cultural League of Romania), a non-governmental organization of Muslim students in Romania\n(рум.) Asociaţia Musulmanilor din România (The Muslim Association of Romania), a non-governmental organization of Romanian Muslims 2009 йылдың 3 май көнөндә архивланған.\nhttps://ba.wikipedia.org/w/index.php?title=Румынияла_Ислам&oldid=1102973 ҡабул ителгән\nПоследний раз редактировалась 22 декабрь 2021 в 17:59\nБыл бит һуңғы тапҡыр 17:59 22 декабрь 2021 үҙгәртелгән.


«Киске Өфө» гәзитенең сайты - №51, 17 - 23 декабрь, 2016 - Информационные страницы\n№51, 17 - 23 декабрь, 2016\n"Киске Өфө" гәзитен күптән алдырам һәм яратып уҡыйым. Иҡтисад, сәйәсәт, мәҙәниәт буйынса бик күп ҡыҙыҡлы мәҡәләләр баҫыла был гәзиттә. Хатта оҙаҡ ваҡыт алдырғас, үҙем өсөн ҡыҙыҡлы рубрикалар ҡайһы биттәрҙә урынлашыуын да белеп бөткәнмен.\nМәҫәлән, шундай рубрикаларҙың береһе - "Тарихнамә", бында башҡорт халҡының тарихы, ҡаһармандары тураһында мәҡәләләр урынлаштырыла. Гәзиттең икенсе битендә урын алған "Зыялылар майҙаны" рубрикаһында милләттәштәрҙе борсоған проблемалар, уларҙы хәл итеү юлдары тураһында яҙыла - улар араһынан да фекерҙәштәр табам. Ғөмүмән, "Киске Өфө" гәзитендә башҡорт кешеһенең рухи донъяһын байытырлыҡ мәҡәләләр генә баҫыла. Милли ғөрөф-ғәҙәттәр, боронғо йолалар, милли кейем, ауыҙ-тел ижады, әҙәбиәт, халыҡ дауаһы, тел, тәрбиә, иман һәм башҡа темалар буйынса даими рәүештә һәр башҡорт кешеһенең күңеленә ятырлыҡ итеп яҙыла.\nШул мәҡәләләрҙе уҡыйым да, башҡорт халҡының мәнфәғәттәрен ҡайғыртҡан ошондай бай йөкмәткеле, үҙебеҙҙең туған телдә баҫылған гәзитебеҙ булыуына шатланып бөтә алмайым. Өфөлә алтынсы синыфтан алып русса уҡып, гел русса һөйләшеп үҫтем һәм йәшерен-батырыны юҡ, саф башҡортса һөйләшеүҙе онотоп бара инем. "Киске Өфө" менән бергә яңынан бөйөк, аһәңле әсә телемдә уҡырға өйрәндем. Шуға мин был гәзиттең ҡәҙерен беләм, уны үҙем ике дана итеп алдырам, әле балаларым өсөн дә өҫтәп яҙылдым. Башҡорт халҡына, беҙҙе борсоған проблемаларға битараф булмаған гәзиткә беҙ яҙылмаһаҡ, кем яҙылыр? Ғөмүмән, башҡорт милли матбуғаты беҙҙең халыҡ өсөн баҫыла һәм үҙ сиратында һәр башҡорттоң яҡлауына мохтаж. Беҙ бик йыш ҡына, башҡорт халҡына берҙәм булырға, бер-береһен күтәрмәләп йәшәргә кәрәк, тибеҙ. Берҙәмлек, тәү сиратта, күмәкләшеп берәй эш эшләүҙән башлана, шуға ла, әйҙәгеҙ, яңы йылда бөтә милләттәштәр дәррәү генә башҡорт гәзит-журналдарына яҙылайыҡ, уларҙың тиражын ун меңгә тултырайыҡ, тигән тәҡдимем бар. Әйҙәгеҙ!\nАРЗАН ДА, ИҪЕРТӘ ЛӘ... ҮЛЕМГӘ ЛӘ ИЛТӘ\nНефтекамала хатта автосервиста һәм саунала ла ана шундай законһыҙ эсемлек менән "итәк аҫтынан" сауҙа иткәндәр. Ярай әле бер уяуы тотҡан да полицияға хәбәр иткән. Һөҙөмтәлә саунанан 600 шешә суррогат табылған.\nБҮЛЕШЕРЛЕК ҠАҘАНЫШТАРЫ БАР\nӨфөлә БР Муниципаль берәмектәрҙең VI съезы булып үтте. Муниципалитеттарҙан, федераль һәм республика дәүләт власы органдарынан 600 делегат ҡатнашҡан сарала Муниципаль берәмектәр советы һәм республиканың урындағы үҙидаралыҡ органдары эшмәкәрлегенә йомғаҡ яһалып, көнүҙәк проблемалар буйынса фекер алышынды, киләсәккә өҫтөнлөклө йүнәлештәр билдәләнде.\nҺИГЕҘ ГИМНАЗИЯ ҺӘМ ЛИЦЕЙҘА ТУҒАН БАШҠОРТ ТЕЛЕНДӘ УҠЫЙҘАР\nФ. Мостафина исемендәге 20-се Өфө ҡала башҡорт гимназияһында һәм М. Исҡужин исемендәге 136-сы башҡорт лицейында башҡорт милләтле уҡыусылар һаны иң юғарыһы.\nХОЛОҠҺОҘЛОҠ ҠАРТЛЫҒЫҢДА ЯЗА ҒЫНА\nСыҙамлылыҡ, көс-таҫыллыҡ, ҡыйыулыҡ тәрбиәләүҙә башҡорт халҡына ауыр күсмә тормош шарттары менән бер рәттән физик культура, спорт менән шөғөлләнеү ныҡ булышлыҡ иткән.\nУларҙың ырыуы ҡырҡ күлгә хужа булып тора. Шунан килгән "ҡырҡ күл хужалары" тигән дандары ла бар. Улар ана шул күлдәр ерен әллә нисә быуаттар һаҡлап килә, йыр-моңдары, ауыҙ-тел ижады, тарихтары шуларға бәйле.\nБАЛАЛАРЫБЫҘҘА БАЛАНЫ ТҮГЕЛ ҮҘЕБЕҘҘЕ ЯРАТАБЫҘ ШУЛ ИНДЕ БЕҘ\nӘ бит өйрәтеүҙең башҡа ысулдары ла бар. Башта үҙеңде тәрбиәләргә кәрәк, балалар бит һиңә оҡшарға тырыша. "Балаңды тәрбиәләмә, үҙеңде тәрбиәлә, балаң барыбер үҙеңә оҡшаясаҡ", тип әйтелә бит инглиз мәҡәлендә.\nРУХИ КӨСӨБӨҘ ТЕЛЕБЕҘҘӘ, МОҢДАРЫБЫҘҘА, ҠУРАЙЫБЫҘҘА\nЭстафета райондың 39 ауылында үтеп, төрлө быуын кешеләрен бергә йыйҙы. Кисәләр барышында Юлай Ишбулды улының төрлө йылдарҙа төшөрөлгән телефильмдары күрһәтелде.